WERREJ

TOC

Sommarju eżekuttiv

Iż-Żona tal-Euro qed tkompli fl-irkupru kontinwu tagħha u għall-ewwel darba mill-2007, l-ekonomiji kollha tagħha huma mistennija li jerġgħu jikbru din is-sena. Waqt li azzjoni politika diterminata u l-waqgħa fil-prezzijiet taż-żejt mhux maħdum għandhom jappoġġaw it-tkabbir, l-irkupru ekonomiku qed jinżamm lura minn xejriet ta' dgħufija fit-tkabbir li ilhom preżenti, kif ukoll minn wirt tal-kriżi ekonomika u finanzjarja riċenti: inkluż riekwilibrar estern kontinwu; dejn pubbliku u privat għoli u pressjonijiet ta' tnaqqis fl-ingranaġġ; livelli għolja ta' qgħad u livell baxx ta' fiduċja; flimkien ma' dgħufija persistenti fl-investiment. Sforzi determinati ulterjuri fil-politika huma neċessarji biex ikunu megħluba dawn id-dgħufijiet b'mod permanenti.

Il-kriżi riċenti wriet li t-trażmizzjoni transfruntiera tax-xokkijiet tista' tkun rapida u qawwija fiż-Żona tal-Euro. Rabtiet mill-qrib madwar l-ekonomiji taż-Żona tal-Euro jimplikaw li l-politiki makroekonomiċi jista' jkollhom riperkussjonijiet sinifikanti permezz ta' mezzi kummerċjali u finanzjarji, u anki f'termini ta' implikazzjonijiet ta' għażliet ta' politika nazzjonali għall-bqija taż-Żona tal-Euro. Waqt li l-kriżi ġibdet l-attenzjoni fuq it-tip negattiv ta' effetti konsegwenzjali u ċikli vizzjużi, hemm daqstant potenzjal li tinħoloq dinamika pożittiva, ikunu xprunati ċikli virtwużi u jissaħħu s-sinerġiji bit-trawwim ta' għażliet ta' politika koordinati u koerenti madwar l-Istati Membri. L-ekonomiji taż-Żona tal-Euro qegħdin fi stadji differenti fil-proċess ta' aġġustament u l-isfidi ffaċċati mill-Istati Membri fiż-Żona tal-Euro l-aktar affettwati mill-kriżi jillimitaw l-abilità tagħhom li jikkontribwixxu għat-tkabbir fiż-Żona tal-Euro. L-estent tal-iżbilanċi qabel il-kriżi, il-pożizzjoni fiċ-ċiklu tan-negozju u l-ispazju fiskali disponibbli jvarjaw b'mod sinifikanti madwar l-Istati Membri. Il-pożizzjoni politika fil-livell taż-Żona tal-Euro għandha tippromwovi tkabbir, waqt li fl-istess ħin tiżgura li l-progress magħmul fir-riekwilibrar ma jkunx imfixkel. F'ħafna ekonomiji taż-Żona tal-Euro, il-proċess ta' tnaqqis fl-ingranaġġ għadu 'l bogħod milli jitlesta. Jekk u kif ir-riformi qed ikunu implimentati se jiddetermina l-potenzjal ta' tkabbir taż-Żona tal-Euro fit-terminu medju u twil.

Matul l-aħħar sena diġà ttieħdu miżuri sinifikanti, bil-varar tal-Pjan ta' Investiment tal-Kummissjoni, id-deċiżjonijiet ta' politika monetarja tal-Bank Ċentrali Ewropew u l-passi kbar li ttieħdu lejn Unjoni Bankarja.

Il-Grupp tal-Euro kien qed jieħu rwol dejjem aktar attiv fit-tfassil ta' reazzjonijiet koordinati ta' politika, li jrawwmu fehim komuni tal-isfidi tal-politika u jsaħħu l-fiduċja fost il-partijiet kkonċernati prinċipali fiż-Żona tal-Euro. Madankollu, l-implimentazzjoni ta' rakkomandazzjonijiet speċifiċi għal Stati Membri individwali fiż-Żona tal-Euro u ż-Żona tal-Euro kumplessivament għadha mhux lesta. Għad hemm sfidi fl-oqsma interrelatati segwenti:

· L-implimentazzjoni ta' riformi strutturali ambizzjużi - li jagħtu spinta lill-kompetittività u l-potenzjal tat-tkabbir - għad mhix suffiċjenti fiż-Żona tal-Euro. Ir-riekwilibrar mill-ġdid għadu għaddej, iżda sa issa l-progress kien wieħed assimetriku u ma sarx aġġustament tas-surpluses fil-kontijiet kurrenti kbar. Is-swieq tax-xogħol qed juru sinjali ta' titjib, iżda l-livelli ta' qgħad għadhom għolja u l-qgħad fit-tul dejjem jiżdied qed jirriskja li jsir radikalizzat, biex b'hekk jagħmel ir-rati tal-faqar agħar. F'dan il-kuntest, riformi strutturali ambizzjużi għandhom il-potenzjal li jiffaċilitaw l-aġġustament ekonomiku neċessarju fiż-Żona tal-Euro u li jagħtu spinta lit-tkabbir fil-pajjiżi li jimplimetawhom. Jekk imwettqa b'mod konġunt madwar l-Istati Membri, huma joffru benefiċċji għaż-Żona tal-Euro kumplessivament permezz ta' effetti konsegwenzjali pożittivi. Iżda l-korrezzjoni tal-iżbilanċi akkumulati xorta se tieħu ż-żmien. Xi impatti fuq terminu qasir tar-rifomi strutturali fuq l-attività ekonomika jistgħu jkunu negattivi meta l-politika monetarja hija ristretta fil-livell inferjuri żero (jiġifieri meta r-rati tal-imgħax huma qrib iż-żero u ma jistgħux jitnaqqsu wisq aktar). Madankollu, ir-riformi jistgħu jkunu mfassla tal-qies biex ikunu minimizzati kwalunkwe effetti negattivi fuq perjodu qasir. L-idea li l-ittardjar ta' riformi strutturali għall-futur qrib itejjeb il-kundizzjonijiet ekonomiċi fil-livell inferjuri żero, għaldaqstant mhix sostnuta.

· Il-koordinazzjoni ta' politiki fiskali tibqa' subottimali. L-istampa fiskali aggregata fiż-Żona tal-Euro tjiebet kunsiderevolment mill-bidu tal-kriżi u l-pożizzjoni fiskali aggregata hija pjuttost newtra, li tista' tkun ikkunsidrata bħala bilanċ aċċettabbli bejn l-iżgurar ta' sostenibbiltà u l-istabbilizzazzjoni taċ-ċiklu tan-negozju. Madankollu, hemm differenzi kbar fost l-Istati Membri, li mhux dejjem jirriflettu d-daqs tal-isfidi fiskali u l-obbligi tagħhom skont il-Patt ta' Stabbiltà u Tkabbir (PST). Waqt li xi pajjiżi jonqsu mill-obbligi tagħhom tal-PST, oħrajn għad għandhom lok għall-manuvra fir-regoli tal-PST. Koordinazzjoni mtejba tappoġġa t-tkabbir fiż-Żona tal-Euro kollha kemm hi jekk dawk l-Istati Membri li ma għandhomx spazju fiskali jagħmlu sforzi biex jiksbuh, u dawk l-Istati Membri li għandhom spazju fiskali jużaw l-opportunità biex jinkoraġġixxu d-domanda domestika, b'enfasi partikolari fuq l-investiment. Effetti konsegwenzjali potenzjalment kbar u benefiċċjali dwar it-tkabbir jistgħu jkunu ġġenerati permezz ta' azzjoni aktar koordinata. Bl-użu tal-flessibilità tar-regoli tal-PST jkunu appoġġati l-Istati Membri fl-implimentazzjoni tal-pjanijiet tagħhom ta' investiment u tar-riformi strutturali. L-istrateġiji fiskali għadhom mhumiex suffiċjentament favorevoli għat-tkabbir. Fuq in-naħa tad-dħul, is-sistemi tat-taxxa għad mhumiex effiċjenti biżżejjed u t-taxxi fuq ix-xogħol huma għoljin wisq, minkejja titjib riċenti inkoraġġuti minn aktar koordinazzjoni fil-Grupp tal-Euro. Fuq in-naħa tan-nefqa, l-investiment pubbliku appoġġat minn analiżi tajba tal-kostbenefiċċji u nefqa pubblika oħra b'effetti b'saħħithom u pożittivi ta' tkabbir għadu baxx wisq. Analiżi tan-nefqa enfasizzaw il-ħtieġa għal titjib fl-effiċjenza fl-amministrazzjoni pubblika.

· Il-kundizzjonijiet tas-suq finanzjarju fiż-Żona tal-Euro qed jitjiebu, iżda s-self lis-settur privat għadu dgħajjef u l-frammentazzjoni tas-suq finanzjarju għadha għolja wisq. Il-varar tal-Pjan ta' Investiment tal-UE, flimkien mal-programm dwar l-estensjoni tax-xiri ta' assi tal-BĊE, għadu qed jistenna azzjoni ta' akkumpanjament fis-settur finanzjarju usa' biex jagħtu spinta lill-provvediment ta' kreditu. Il-ġabra unika tar-regoli għadha mhux applikata konsistentament madwar il-banek taż-Żona tal-Euro. Il-proċess ta' diversifikazzjoni tas-sorsi ta' finanzjament lejn finanzjament ibbażat aktar fuq is-suq għadu ma qabadx ir-ritmu. Swieq kapitali integrati aħjar u aktar effiċjenti jimmobilizzaw ulterjorment il-finanzjament għall-investiment, jagħmlu l-ekonomija Ewropea inqas dipendenti fuq il-banek u l-istrutturi finanzjarji tagħha aktar ibbilanċjati u aktar stabbli.

1. Xenarju: is-sitwazzjoni ekonomika u l-prospett għaż-Żona tal-Euro

Iż-Żona tal-Euro qed tkompli fl-irkupru kontinwu tagħha u għall-ewwel darba mill-2007, l-ekonomiji kollha tagħha huma mistennija li jerġgħu jikbru din is-sena. Madankollu, l-irkupru għadu batut. Waqt li l-waqgħa fil-prezzijiet taż-żejt u l-politiki ta' sostenn huma mistennija jappoġġaw it-tkabbir, investiment dgħajjef, tnaqqis fit-tkabbir fost l-imsieħba kummerċjali maġġuri fiż-Żona tal-Euro u sitwazzjoni ġeopolitika li qed tiddeterjora jitfgħu dell ikrah fuq il-prospett fuq terminu qasir. Inflazzjoni baxxa ħafna, xprunata minn tnaqqis sostanzjali fl-attività ekonomika u prezzijiet dejjem nieżla tal-enerġija u l-ikel, iżżid l-isfidi tat-tnaqqis tad-dejn u l-aġġustament tal-prezzijiet relattivi aktar diffiċli, waqt li tippersisti l-eteroġeneità fil-livelli tad-dejn u l-kompetittività. Diverġenzi ċikliki u reġjonali kienu ggravati fiż-Żona tal-Euro hekk kif varjaw kemm l-isfidi ekonomiċi kif ukoll dawk finanzjarji ffaċċati mill-Istati Membri, flimkien mal-veloċità li biha l-awtoritajiet nazzjonali indirizzaw. Madankollu, huwa mistenni rkupru moderat fl-2015 u l-2016, iżda r-riskji għall-prospett ekonomiku għadhom qed juru tendenza negattiva.

It-tkabbir persistentament baxx huwa parti mil-legat dirett tal-aġġustament ekonomiku li segwa mill-kriżi ekonomika u finanzjarja globali u jaffettwa l-prospett ekonomiku fuq terminu qasir. Il-fiduċja ddgħajfet u l-pressjonijiet tat-tnaqqis fl-ingranaġġ għadhom qed jinħassu kemm fis-settur pubbliku u kif ukoll f'dak privat. Qed iseħħ aġġustament intern u estern, iżda huwa assimettriku ħafna madwar il-pajjiżi. It-tkabbir potenzjali niżel minħabba reċessjoni fil-formazzjoni tal-kapital u rati għolja ta' qgħad, b'żieda fil-qgħad strutturali. It-tkabbir persistentament baxx huwa relatat ukoll ma' għadd ta' sfidi fuq terminu medju li kienu diġà evidenti qabel il-kriżi, bħall-produttività totali tal-fatturi baxxa u t-tixjiħ demografiku. Il-prospetti għat-tkabbir huma wkoll limitati minn ambjent għall-investiment dgħajjef u qgħad għoli. Addizzjonalment, riġidità strutturali fis-swieq nazzjonali tax-xogħol u l-prodotti, li jrażżnu t-trażmissjoni tal-politika monetarja u jipprevjenu l-aġġustament rapidu tal-ekonomija reali meta ffaċċata bi skossi ekonomiċi negattivi. Il-frammentazzjoni tas-suq finanzjarju mal-fruntieri nazzjonali naqqset, iżda għadha ma rritornatx għal-livelli ta' qabel il-kriżi.

Waqt li ħafna mill-problemi bħalissa ffaċċati miż-Żona tal-Euro huma ffaċċati wkoll minn ekonomiji avvanzati oħrajn, dgħufiji fil-mod kif twaqqfet l-Unjoni Ekonomika u Monetarja (UEM) ikkontribwew għall-profondità tal-kriżi fiż-Żona tal-Euro. Hemm għarfien dejjem jikber tal-ħtieġa li jkunu indirizzati d-deffiċjenzi fil-governanza tal-UEM u li tkun imsaħħa l-arkitettura tagħha biex tkun robusta u reżiljenti. Is-sistema kumplessa tal-varjabbli ekonomiċi li jinteraġixxu u l-interdipendenza għolja bejn l-Istati Membri f'unjoni monetarja jissottolinjaw l-importanza ta' approċċ konsistenti u kkoordinat kemm fil-livell nazzjonali kif ukoll f'dak taż-Żona tal-Euro. Dan kien enfasizzat mill-kriżi riċenti, li wriet li t-trażmissjoni transfruntiera tal-iskossi tista' tkun rapida u kbira, u li skossi komuni jista' jkollhom effetti assimetriċi ħafna fuq it-tkabbir madwar il-pajjiżi, minħabba d-differenzi persistenti u kbar fl-istrutturi ekonomiċi u istituzzjonali fil-livell tal-Istat Membru. Il-mod uniku kif hija stabbilita l-UME jissottolinja l-ħtieġa għal approċċ kooperattiv biex jinkiseb aġġustament privat u pubbliku aktar koordinat biex jappoġġa d-domanda domestika fuq terminu qasir u biex jistimula l-bidla strutturali biex iżid il-potenzjal tat-tkabbir fuq terminu twil. Iż-Żona tal-Euro hija iktar minn sempliċement somma tal-partijiet individwali tagħha. L-iskossi indotti mill-kriżi u r-reazzjonijiet politiċi mhux koordinati matul il-kriżi nfirxu lil hinn mill-fruntieri nazzjonali u ħolqu riskji eżistenzjali għaż-Żona tal-Euro kollha kemm hi. Bl-istess mod, koordinazzjoni mill-qrib tal-miżuri politiki madwar l-Istati Membri tista' toħloq sinerġiji pożittivi, tixpruna ċikli virtwużi bejn il-politiki u tagħti lok għal konsegwenzi pożittivi madwar l-Istati Membri.

Ir-rakkomandazzjonijiet indirizzati liż-Żona tal-Euro fil-kuntest tas-semestru Ewropew diġà wrew il-valur tagħhom biex irawmu koordinazzjoni politika aktar b'saħħitha fiż-Żona tal-Euro. Is-sjieda akbar tar-rakkomandazzjonijiet taż-Żona tal-Euro mill-Grupp tal-Euro ffaċilitat l-progress f'għadd ta' oqsma politiki importanti matul is-sena li għaddiet. B'riżultat ta' dan, ir-rieżami tal-abbozz ta' pjanijiet baġitarji wasslet għal impenji sodi meħuda mill-Istati Membri biex jaġġustaw il-politiki fiskali tagħhom. Il-Grupp tal-Euro ddiskuta bir-reqqa l-pjanijiet ta' riforma u rawwem fehim komuni dwar kwistjonijiet importanti bħall-benefiċċji potenzjali tar-riformi strutturali, inklużi dawk biex jindirizzaw taxxi għoljin fuq ix-xogħol u l-effetti ta' aġġustamenti assimettriċi ekonomiċi fl-UME. Dan għen biex jintlaħaq fehim komuni dwar l-isfidi politiki attwali, ikunu individwati l-aħjar prattiki u għen biex ikunu kkoordinati aħjar ir-reazzjonijiet politiki fid-direzzjonijiet li jiffavorixxu t-tkabbir.

Is-sostenn u t-tisħiħ ta' dan l-irkupru jeħtieġ sforzi politiki kontinwi u determinati. Il-politiki strutturali, fiskali, finanzjarji u monetarji, ikkumbinati f'approċċ integrat li jiffaċilita t-tkabbir, jindirizzaw tkabbir persistentament baxx, waqt li jaġixxu kemm fuq in-naħa tad-domanda kif ukoll tal-provvista tal-ekonomiji tagħha. L-isfidi ewlenin għaż-Żona tal-Euro huma:

(i) l-appoġġ ta' aġġustament ibbilanċjat fis-setturi privati u dawk pubbliċi,

(ii) żieda fil-potenzjal tat-tkabbir tal-ekonomija fuq terminu medju u twil, u

(iii) tlestija tal-arkitettura tal-UME.

L-investiment se jkun jeħtieġ li jieħu rwol vitali. Soluzzjonijiet politiki wesgħin huma wkoll meħtieġa biex jingħalaq id-distakk fil-prestazzjoni biex ikun żgurat il-futur fuq terminu twil tal-Ewropa, anki fid-dawl tal-popolazzjoni li qed tixjiħ tal-UE.

Sfidi fuq terminu qasir: Il-valutazzjoni tal-abbozz ta' pjanijiet baġitarji tal-2015 tindika ambitu għall-koordinazzjoni aħjar tar-reazzjonijiet fiskali differenzjati mill-Istati Membri taż-Żona tal-Euro. L-Istati Membri li ma għandhomx spazju fiskali jeħtieġ li jaħdmu biex jiksbuh, u waqt li pajjiżi b'aktar spazju fiskali għandhom jużaw l-opportunità biex jinkoraġġixxu d-domanda domestika, u b'mod partikolari jippromwovu l-investiment. Dan kieku jappoġġa t-tkabbir u jgħin biex jittieħed benefiċċju minn effetti konsegwenzjali pożittivi fiż-Żona tal-Euro. Il-pjan ta' investiment se jgħin biex itejjeb il-favoribbiltà tal-politika fiskali għat-tkabbir u biex jipprijoritizza l-opportunitajiet għall-investiment li jiġġenera d-dħul. Azzjonijiet ta' politika monetarja wkoll se jkollhom rwol importanti biex jappoġġaw il-fiduċja u t-tkabbir permezz tal-miżuri politiki standard u mhux standard li tħabbru. Madankollu, l-effikaċja tagħhom se tiddependi wkoll fuq l-azzjonijiet ta' riforma fid-dominji l-oħra ta' politika - fiskali u strutturali - fil-livell ta' ambizzjoni fit-tfassil u l-implimentazzjoni determinata tagħhom.

Sfidi fuq terminu medju: Riformi strutturali mfassla sew u implimentati sew fis-swieq tax-xogħol, tal-prodotti u dawk finanzjarji għad mhux qed ikunu implimentati malajr u u bis-saħħa daqs kemm hemm bżonn. Madankollu, il-korrezzjoni tal-iżbilanċi akkumulati xorta se tieħu ż-żmien. Waqt li xi impatti fuq terminu qasir tar-rifomi strutturali fuq l-attività ekonomika jistgħu jkunu negattivi meta l-politika monetarja hija ristretta fil-livell inferjuri żero (jiġifieri meta r-rati tal-imgħax huma qrib iż-żero u ma jistgħux jonqsu wisq aktar), dawn l-effetti x'aktarx ikunu żgħar u jiddependu fuq il-miżuri adottati. Il-miżuri jistgħu jkunu mfassla tal-qies biex ikunu minimizzati kwalunkwe effetti negattivi fuq perjodu qasir. Għaldaqstant, l-idea li l-ittardjar ta' riformi strutturali jtejjeb il-kundizzjonijiet ekonomiċi fis-sitwazzjoni preżenti, għaldaqstant mhix sostnuta[1]. Barra minn hekk, meta għadd ta' pajjiżi jimplimentaw dawn ir-riformi b'mod parallel, sabiex jibbenefikaw mill-effett konsegwenzjali pożittivi, l-effetti benefiċjali jistgħu jkunu mkabbra. Parti importanti ta' dawn l-effetti benefiċjali se tirriżulta mit-tneħħija tal-lembut regolatorju għall-investiment, biex b'hekk isir progress f'oqsma bħas-servizzi, l-enerġija, it-telekomunikazzjoni u l-ekonomija diġitali, it-titjib tal-kundizzjonijiet ġenerali għan-negozzju, l-implimentazzjoni tar-riforma tas-suq tax-xogħol, it-titjib tal-aċċess għall-finanzjament fit-tul u t-tlestija tal-Unjoni Bankarja biex tkun indirizzata l-frammentazzjoni finanzjarja u tkun żgurta l-istabbilità finanzjarja.

Fit-terminu twil, l-isfida hija li jkunu indirizzati d-dgħufijiet fl-arkitettura tal-UME.

2. Kwistjonijiet strutturali 2.1. Il-politika ta' riforma strutturali

Ir-Rakkomandazzjonijiet Speċifiċi għall-Pajjiż tal-2014 għaż-Żona tal-Euro sejħu għall-implimentazzjoni ta' riforma strutturali fiż-Żona tal-Euro - sabiex jinkoraġġixxu tkabbir, konverġenza u aġġustament tal-iżbilanċi interni u esterni Il-ħtieġa li jkun immonitorjat, ivvalutat u stimulat il-progress fit-twassil għall-impenji tar-riforma kien enfasizzat, partikolarment għall-Istati Membri taż-Żona tal-Euro li qed jesperjenzaw żbilanċi eċċessivi u li jeħtieġu azzjoni politika deċiżiva u bil-għan li jkunu limitati effetti konsegwenzjali mhux mixtieqa għaż-Żona tal-Euro kollha kemm hi. Ir-rakkomandazzjoni sejħet għal politiki xierqa f'pajjiżi b'bilanċi pożittivi kbar fil-kontijiet kurrenti, biex jikkontribwixxu għal riperkussjonijiet benefiċjali. Fl-aħħar nett, ir-rakkomandazzjonijiet proponew ukoll diskussjonijiet tematiċi regolari dwar riformi strutturali fis-swieq tax-xogħol u tal-prodotti b'riperkussjonijiet potenzjalment kbar, li jiffukaw fuq it-tnaqqis tal-porzjon ta' taxxa għoli fuq ix-xogħol u r-riforma tas-swieq tas-servizzi.

Kumplessivament, sar xi progress fl-implimentazzjoni tar-riformi strutturali fl-2014 (ara t-tabella fl-anness). Madankollu, kumplessivament, ir-ritmu tal-implimentazzjoni tar-riforma strutturali fiż-Żona tal-Euro kollha kemm hi żdied matul l-2014.

Ir-riekwilibrar estern fiż-Żona tal-Euro qed jipprogressa. Aġġustament tal-kontijiet kurrenti f'għadd ta' pajjiżi fiż-Żona tal-Euro marru minn defiċits għolja ħafna qabel il-kriżi għall pożizzjonijiet ibbilanċjati jew ta' surplus. Sehem kbir ta' dan l-aġġustament mhux ċikliku u mhux mistenni li jittaffa ladarba titjib is-sitwazzjoni ekonomika kumplessiva[2]. Konsegwenza importanti ta' dawn il-kisbiet hija li ż-Żona tal-Euro kollha kemm hi għandha kont kurrenti dejjem aktar pożittiv. Huwa żdied minn defiċit ta' 0,8 % tal-PDG matul l-2008 għal surplus ta' 2,0 % tal-GDP fl-2013 u 3,2 % fl-2014 (ara l-Figura 1). L-aġġustament fil-pajjiżi obbliganti xpruna ħafna mir-riekwilibrar fil-livell taż-Żona tal-Euro, bil-pajjiżi kredituri li ma aġġustawx il-pożizzjoni ta' surplus tagħhom. Surplus fil-kont kurrenti mhux riskjuża daqs defiċits kbar, iżda jirrikjedi monitoraġġ u azzjoni politika possibbli, peress li juri l-possibbiltà ta’ tkabbir domestiku baxx u riżorsi ekonomiċi li ma ġewx allokati b’mod effiċjenti.

L-effett tad-dejn għadu qed ixekkel l-attività. Minkejja l-aġġustament fil-flussi, l-istocks ta' obbligazzjoni esterni għadhom għoljin, b’mod partikolari f’xi pajjiżi (ara l-Figura 2). Għal għadd ta’ pajjiżi, l-obbligazzjonijiet nett barranin (PIIN) kienu viċin jew aktar mill-prestazzjoni annwali fl-2013. Ftit irreġistraw titjib riċenti. Sehem dominanti ta’ obligazzjonijiet nett barranin f’pajjiżi tal-programm ta’ aġġustament huwa kompost minn dejn, li jippreżenta riskji ta’ sostenibbiltà. Biex jitnaqqsu l-livelli għoljin tal-pożizzjoni tad-dejn estern għal livelli aktar sostenibbli, jeħtieġ li l-bilanċi tal-kontijiet kurrenti jkunu sostnuti fil-futur, u f’ċerti każijiet jista’ jkun meħtieġ aktar titjib permezz ta’ kummerċ saħansitra ogħla u surplus fil-kont kurrenti.

Xi fatturi bħalissa qed jkkomplikaw il-proċess ta’ aġġustament. L-isforzi li qed isiru biex terġa’ tinkiseb il-kompetittività u jkunu bbilanċjati l-pożizzjonijiet esterni jsiru aktar diffiċli minħabba inflazzjoni aktar baxxa minn dik mistennija u tkabbir fil-preżenza prezzijiet li qed jonqsu u riġiditajiet fil-pagi. Dan l-ambjent jimplika trasferiment ta’ riżorsi minn debituri lill-kredituri. Il-livelli baxxi ħafna ta’ inflazzjoni, filwaqt li jgħinu sabiex jappoġġaw il-konsum, jagħmluha aktar difffiċli għall-aġġustament fil-prezzijiet relattivi fiż-Żona tal-Euro. Filwaqt li sfida importanti għall-pajjiżi debituri hija li jevitaw l-eżariment mir-riformi u jkomplu jimplimentaw riformi u politiki biex jikkonsolidaw il-pożizzjoni tagħhom, l-aġġustament fil-pajjiżi kredituri jista' jiġġenera effetti konsegwenzjali pożittivi għall-bqija taż-Żona tal-Euro. Id-deprezzament attwali tal-euro, il-waqgħa fil-prezzijiet taż-żejt u miżuri politiki monetarji mhux standard huma mistennija jappoġġaw ir-riekwilibrar b’mod partikolari f’pajjiżi debituri. Dan huwa minħabba l-elastiċità ġeneralment ogħla tal-prezz tal-esportazzjoni, l-intensità ogħla tal-enerġija u minħabba l-firxiet ġeneralment ogħla tal-bonds u l-kanali ta’ self bankarju li huma relattivament imblokkati. Internazzjonalment, iż-Żona tal-Euro għandha titqies li ssegwi politiki adegwati biex tippromwovi l-aġġustament ekonomiku.

It-tnaqqis fl-ingranaġġ min-naħa tal-kumpaniji u tal-unitajiet domestiċi qiegħed isir. It-tnaqqis fl-istocks pendenti ta’ dejn privat għadu fi stadju bikri[3]. Id-dejn estern għoli f'xi pajjiżi taż-Żona tal-Euro huwa riflessjoni tad-dejn għoli kemm tas-setturi privati u kif ukoll dawk pubbliċi. B'mod partikolari, il-pressjonijiet tad-diżingranaġġ fis-settur privat li jaffettwaw il-familji u n-negozji jżommu lura l-konsum u l-investiment privat. Pressjonijiet bħal dawn parzjalment naqsu, mil-livell ta’ qabel il-kriżi. Flussi negattivi ta’ kreditu sa issa kienu l-mutur ewlieni tat-tnaqqis fil-proporzjon dejn / PDG, li jwassal għal effetti indiretti sinifikanti fuq l-attività ekonomika. It-tkabbir batut jew saħanistra negattiv tal-PDG xekkel it-tnaqqis fil-proporzjonijiet tal-pożizzjoni ta' dejn.

Il-Figura 1: Kontribuzzjonijiet għall-bilanċ tal-kont kurrenti taż-Żona tal-Euro (% tal-PDG taż-Żona tal-Euro) || Il-Figura 2: Pożizzjoni tal-investiment internazzjonali netta għall-pajjiżi li għandhom pożizzjoni ta' dejn għolja (% tal-PDG), 2013

||

Sors: Il-Kummissjoni Ewropea Nota: Il-kont kurrenti taż-Żona tal-Euro huwa kkalkulat bħala s-somma ta’ kontijiet kurrenti individwali tal-Istati Membri u huwa ammont riportat kull erba' trimestri. || Sors: Il-Kummissjoni Ewropea

Il-ħtiġijiet pendenti ta’ tnaqqis fl-ingranaġġ għadhom għoljin f’bosta ekonomiji. Il-ħtiġijiet ta' tnaqqis fl-ingranaġġ tas-settur privat jaqbżu t-30 % tal-PDG f’għadd ta’ pajjiżi, inklużi wħud li diġà raw tnaqqis sinifikanti fil-pożizzjoni ta’ dejn privat. Minħabba dgħufijiet fil-kundizzjonijiet tas-suq tal-kreditu u l-karti tal-bilanċ privati li jeħtieġu ritmu ogħla għal dan l-aġġustament, it-tnaqqis attiv fl-ingranaġġ mistenni jkompli.

Diverġenzi ċikliċi huma għoljin fost l-Istati Membri taż-Żona tal-Euro. Id-differenzi ċikliċi huma sa ċertu punt inevitabbli f’unjoni monetarja (li jirriflettu l-istrutturi ekonomiċi differenti, l-istituzzjonijiet u r-reżiljenza, kif ukoll l-aġġustament għall-iskossi ekonomiċi). Madankollu dawn huma ta’ tħassib jekk ikunu eċċessivi u persistenti maż-żmien. Id-diverġenzi ċikliki għolja li huma osservati attwalment fiż-Żona tal-Euro jistgħu jkunu prinċipalment spjegati mill-eteroġenjità kbira fl-istrutturi ekonomiċi tal-Istati Membri, politiki ekonomiċi nazzjonali inadegwati, integrazzjoni transfruntiera insuffiċjenti u nuqqasijiet fl-arkitettura tal-UME, inkluża kondiviżjoni inadegwata tar-riskju permezz tas-swieq finanzjarji u dawk kapitali. Dan juri wkoll li l-aġġustament għall-iskossi, speċjalment dawk ta’ natura finanzjarja, jibqa’ kajman fiż-Żona tal-Euro, b’mod partikolari meta l-politika fiskali hija mxekkla u fin-nuqqas ta’ unjoni bankarja kompluta.

Is-swieq tax-xogħol qed jitjiebu, għalkemm ir-rati tal-qgħad għadhom għolja. Fl-2014, għall-ewwel darba sa mill-bidu tal-kriżi, kienet osservata ftit konverġenza fil-kundizzjonijiet tas-suq tax-xogħol, bil-qgħad li qed jonqos anki f’dawk l-Istati Membri taż-Żona tal-Euro li kienu rreġistraw l-akbar żidiet fil-qgħad wara l-kriżi tad-dejn sovran. Ir-rata tal-qgħad baqgħet pjuttost stabbli f’pajjiżi b’livelli baxxi ta’ qgħad. Nuqqas ta’ titjib kumplessiv fis-suq tax-xogħol kien irreġistrat f’xi pajjiżi b’rati tal-qgħad ta’ aktar minn 10 % u d-differenzi fir-rati tal-qgħad fost il-pajjiżi laħaq l-20 punt perċentwali. B’qgħad fit-tul li jilħaq qrib il-50 % tal-qgħad totali fl-2014 (ara l-Figura 3) u l-qgħad fost iż-żgħażagħ li għadu għoli, jibqa’ r-riskju li xi wħud mir-rati għolja ta’ qgħad jistgħu jsiru strutturali. Il-proċess tar-riallokazzjoni tar-riżorsi lil hinn mis-settur mhux kummerċjabbli għal dak kummerċjabbli kompla fil-pajjiżi tal-programm ta’ aġġustament, appoġġat minn aktar żviluppi moderati fil-pagi fis-setturi mhux kummerċjabbli. Hemm bżonn ta’ politiki tal-qies minbarra aġġustament relattiv tal-pagi, biex tkun promossa riallokazzjoni aktar rapida tar-riżorsi bejn is-setturi u tingħata għajnuna biex ikun indirizzat il-qgħad fit-tul. Nuqqas ta’ tlaqqigħ tal-ħiliet importanti jostakolaw kundizzjonijiet tas-suq tax-xogħol aħjar f’għadd ta’ Stati Membri bi ħtieġa speċifika biex isegwu politiki li jindirizzaw lill-ħaddiem b'ħiliet speċjalizzati. Miżuri li jħeġġu t-tagħlim tul il-ħajja mhumiex biżżejjed biex tiġi indirizzata l-isfida tat-tixjiħ tal-forza lavorattiva u l-mobbiltà tas-suq tax-xogħol.

Il-Figura 3: Il-qgħad fuq perjodu twil (għal sena jew aktar) fl-UE, iż-Żona tal-Euro u l-Istati Uniti (% tat-total tal-forza lavorattiva) ||

||

Sors: Il-Kummissjoni Ewropea u l-U.S. Bureau of Labor Statistics. ||

Is-sitwazzjoni soċjali fiż-Żona tal-Euro ma tjibitx b’mod sinifikanti, wara d-deterjorament ta’ wara l-kriżi. L-aktar dejta reċenti disponibbli turi li r-rati kumplessivi ta' dawk f’riskju ta’ faqar u privazzjoni materjali severa bdew jonqsu fuq bażi ta’ sena wara sena fl-2013, għal 16,7 % u 7,4 % rispettivament. Madankollu, is-sehem ta’ nies li jgħixu f’unitajiet domestiċi b’intensità baxxa ħafna ta’ xogħol u r-rata ta’ faqar fost dawk li jaħdmu żdied bi ftit għal 10,9 % u 11,5 %, xprunat l-aktar minn tendenzi fil-pajjiżi l-aktar milquta mill-kriżi. Id-distakk fil-faqar ukoll kompla jiżdied għal 24,0 % fl-2013, minħabba li għad hemm żviluppi negattivi f’pajjiżi taż-Żona tal-Euro li qed jiffaċċaw aġġustamenti kbar. Dawk il-pajjiżi li l-aktar ntlaqtu mill-kriżi komplew jaraw ir-rati tal-faqar u tal-privazzjoni materjali severa tagħhom jiżdiedu ħafna f’daqqa u għadd ta’ Stati Membri raw il-livelli tal-introjtu nazzjonali tagħhom jaqgħu. L-effetti possibbli tal-iżviluppi soċjali fuq it-tkabbir fuq terminu twil u s-sostenibbiltà tad-dejn pubbliku huma bosta[4]. Il-faqar jista' jaffettwa b’mod negattiv il-produttività permezz ta’ aċċess fqir għall-edukazzjoni u s-servizzi tas-saħħa, filwaqt li l-inugwaljanza tista' jkollha effetti negattivi fuq it-tkabbir permezz tal-akkumulazzjoni ogħla tad-dejn privat u t-tkabbir fil-konsum aktar baxx. Ir-rati għolja ta’ qgħad fost iż-żgħażagħ u ż-żieda fil-qgħad fit-tul għandhom implikazzjonijiet soċjali u ekonomiċi negattivi fit-tul. Il-qgħad fit-tul huwa wieħed mill-fatturi l-aktar marbuta mill-qrib mal-faqar fl-Ewropa[5].

Riġiditajiet kbar jibqgħu fir-regolamenti tas-swieq tax-xogħol u tal-prodotti ta’ pajjiżi taż-Żona tal-Euro, u jfixklu s-Suq Uniku. Dawn ir-riġiditajiet jistgħu jimpedixxu l-kapaċità tal-Istati Membri li jaġġustaw għall-iskossi ekonomiċi, li jxekklu l-funzjonament bla xkiel tal-UEM.

Tkabbir potenzjali naqas fi kważi l-pajjiżi kollha taż-Żona tal-Euro bejn l-2007 u l-2013. It-tnaqqis kien l-akbar fl-Istati Membri taż-Żona tal-Euro l-aktar ekonomikament vulnerabbli u fl-Istati Baltiċi. Għalhekk l-Istati Membri b’livell ta’ introjtu taħt il-medja taż-Żona tal-Euro raw it-tkabbir potenzjal tagħhom jaqa' l-aktar. F’xi wħud minn dawn il-pajjiżi, żieda fil-qgħad kienet aggravata minn żviluppi negattivi fil-popolazzjoni fl-età tax-xogħol u r-rati ta’ parteċipazzjoni. Dan it-tnaqqis fl-input ta’ xogħol kien il-fattur ewlieni wara l-waqgħa' fit-tkabbir potenzjali. Il-kontribuzzjoni ta’ kapital u l-produttività totali tal-fatturi għat-tkabbir potenzjali kienet imnaqqsa wkoll fl-Istati Membri kollha bejn l-2007 u l-2013.

Impenn imġedded għar-riformi strutturali biex tingħata spinta lill-kompetittività u l-potenzjal ta’ tkabbir huwa meħtieġ. Qabel l-introduzzjoni tal-euro, kien hemm twemmin li l-munita komuni nnifisha se taħdem bħala inċentiv għar-riforma peress li r-rata ta’ skambju ma tibqax disponibbli biex tittejjeb il-kompetittività. Dan ma seħħx u r-rekord fuq ir-riformi strutturali kien 'il bogħod milli jkun sodisfaċenti. Mill-kriżi, riformi strutturali ambizzjużi ttieħdu f’għadd ta’ pajjiżi taż-Żona tal-Euro, b’mod partikolari f'pajjiżi tal-programm. Dawn komplew fl-2014, biex b'hekk jikkontribwixxu għal aġġustament kontinwu. Madankollu, il-progress ta’ riforma fl-Istati Membri taż-Żona tal-Euro jibqa’ sew taħt il-livelli stabbiliti skont ir-Rakkomandazzjonijiet individwali Speċifiċi għall-Pajjiż. Barra minn hekk, l-implimentazzjoni effettiva tagħhom xi drabi waqfet, u hemm riskju li r-riformi jaqgħu lura hekk kif jonqsu l-bżonnijiet ta’ finanzjament kbar u jitjiebu l-kundizzjonijiet ekonomiċi. L-implimentazzjoni ta’ riformi xierqa fil-pajjiżi kollha taż-Żona tal-Euro tgħin biex tkun stimulata d-domanda domestika u biex jiġu ffaċilitati l-isforzi għar-restawr tal-kompetittività u t-tkabbir fiż-Żona tal-Euro. Barra minn hekk, simulazzjonijiet mudell juru li l-implimentazzjoni ta’ riformi strutturali f’diversi pajjiżi taż-Żona tal-Euro simultanjament iwasslu għall-gwadanni fil-prestazzjoni akbar milli kieku l-pajjiżi jaġixxu waħedhom (ara l-Kaxxa 1).

L-użu tax-xogħol u tal-kapital fiż-Żona tal-Euro huwa baxx wisq. Riformi mfassla tajjeb, permezz tal-effetti tagħhom fuq it-tkabbir, il-produttività u l-impjiegi, jistgħu jtaffu l-impatt negattiv ta’ tnaqqis fl-ingranaġġ finanzjarju meħtieġ fis-settur privat u jgħinu biex jipprevjenu żbilanċi makroekonomiċi u jagħmlu ħsara għas-sitwazzjoni soċjali kumplessiva. Politiki li jgħinu biex jiżdied l-investiment b’mod partikolari huma kritiċi. Żieda fl-investiment fil-pajjiżi l-kbar fiż-Żona tal-Euro tiġġenera effetti konsegwenzjali pożittivi għall-bqija taż-Żona tal-Euro[6]. F’dan il-kuntest, il-Pjan ta’ Investiment għall-Ewropa tal-Kummissjoni kien varat f’Novembru 2014. Huwa bbażat fuq tliet approċċi li jsaħħu lil xulxin. 1), il-mobilizzazzjoni ta' mill-inqas EUR 315-il biljun f'investiment addizzjonali matul it-tliet snin li ġejjin permezz ta' strumenti speċifiċi li jiffinanzjaw ir-riskju, li jimmassimizza l-impatt tar-riżorsi pubbliċi u jillibera l-investiment privat. 2), inizjattivi mmirati sabiex ikun żgurat li din iż-żieda fl-investiment tkun tissodisfa l-ħtiġijiet tal-ekonomija reali. 3), miżuri biex tkun ipprovduta prevedibbiltà regolatorja akbar u biex jitneħħew l-ostakli għall-investiment, b’tali mod li l-Ewropa ssir aktar attraenti għall-investiment. Azzjoni simultanja fit-tliet oqsma kollha hija essenzjali biex terġa’ tinkiseb il-fiduċja u titnaqqas l-inċertezza li jxekklu l-investiment.

It-tisħiħ tal-implimentazzjoni tar-riforma huwa essenzjali għaż-Żona tal-Euro. In-nuqqas ta' flessibbiltà tar-rati tal-kambju bħala mekkaniżmu ta’ aġġustament jimplika li varjabbli ekonomiċi oħra jridu jiġu aġġustati biex jassorbu l-iskossi jew biex jippermettu li l-ekonomija tadatta. Barra minn hekk, f’bosta pajjiżi taż-Żona tal-Euro, sehem ogħla tas-setturi mhux kummerċjabbli fl-impjieg u ta' valur miżjud minn dak fil-bidu tas-snin 2000 jagħmilha aktar diffiċli għal dawn l-ekonomiji li jadattaw għall-pressjoni tal-kompetittività. Dan jista’ jkollu effetti negattivi fuq il-kompetittività tal-ekonomija kollha kemm hi[7]. Għalhekk, il-funzjonament tas-swieq tax-xogħol u tal-prodotti jeħtieġ li jittejeb b’mod li jippermetti flessibbiltà suffiċjenti u biex jiġi evitat li żbilanċi jew skossi jissarfu f’qgħad fit-tul.

Il-gwadann potenzjal mir-riformi strutturali jista' jkun sinifikanti. Ir-riformi tipikament jieħdu ż-żmien biex jipprovdu l-effetti sħaħ tagħhom. Hemm sinjali li r-riformi li għaddejjin bħalissa juri sinjali bikrija ta’ suċċess.

Il-Kaxxa 1 tistabbilixxi estimi komparabbli għall-ekonomija kollha tal-impatt tar-riformi bl-użu tas-simulazzjonijiet QUEST.

Kaxxa 1: L-impatt tat-tkabbir potenzjali tar-riformi strutturali fiż-Żona tal-Euro

Il-Figura 7: L-effetti tal-PDG skont il-qasam ta’ riforma wara ħames snin, 10, u 20 sena.

Sors: Varga u in’ t Veld (2014),% tad-differenza mil-linja ta’ bażi.

Iż-Żona tal-Euro tista' taħsad benefiċċji sinifikanti mir-riformi strutturali. Il-prestazzjoni tista' tkun 7 % ogħla wara 10 snin, b’aktar impjiegi u pożizzjonijiet fiskali mtejba, skont analiżi bbażata fuq mudell li juża l-mudell QUEST tal-Kummissjoni Ewropea. Din il-metodoloġija bl-użu ta' parametru referenzjarju hija bbażata fuq indikaturi strutturali f’oqsma bħalma huma l-kompetizzjoni tas-suq u r-regolamentazzjoni, tas-suq tax-xogħol u l-ħiliet, l-istruttura tat-taxxi u RuŻ, u tapplika approċċ ta' distanza għall-fruntiera biex jiġi kkwantifikat il-potenzjal għal riforma billi jiġi preżunt għeluq gradwali u parzjali tad-diskrepanza bejn il-medja tat-tliet pajjiżi tal-UE bl-aqwa riżultati (ara Varga u In’ t Veld, 2014 għal spjegazzjoni dettaljata)[8]. Sabiex tevita li jiġu stabbiliti miri mhux realistiċi u/jew li mhumiex ottenibbli, ix-xenarji jinvolvu biss li nofs id-diskrepanzi jingħalqu gradwalment.

Il-Figura 7 turi l-effetti tal-PDG għall-oqsma ta' riforma fiż-Żona tal-Euro, meta wieħed jassumi li l-Istati Membri kollha jieħdu miżuri ta’ riforma simili f’dawn l-oqsma. Fi żmien qasir, ir-riformi tas-suq tax-xogħol (parteċipazzjoni akbar, politiki attivi tas-suq tax-xogħol, u riformi tal-benefiċċji), riformi tat-taxxa (il-bidla tat-tassazzjoni għal taxxi indiretti) u r-riformi fis-suq tal-prodotti (kompetizzjoni akbar fis-settur tas-servizzi u inqas kostijiet tad-dħul) għandhom l-akbar effetti. Politiki li jippromwovu t-titjib tal-ħiliet u RuŻ għandhom impatt maġġuri fuq il-PDG f’terminu twil ħafna, u jammontaw għal aktar minn terz tal-effetti tal-PDG fit-tul. (Ara Varga u In’ t Veld, 2014).

Riformi strutturali f’pajjiż wieħed jista’ jkollhom effetti pożittivi li jinfirxu f’pajjiżi oħra. Dawn jistgħu jinkludu: i) effetti konsegwenzjali kummerċjali minn riformi li jagħtu spinta lid-domanda. Pereżempju, l-isforzi tal-liberalizzazzjoni tas-suq minn pajjiż esportatur jistgħu jgħinu biex tiżdied il-produttività f’pajjiż importatur permezz ta’ kwalità aħjar ta’ inputs intermedji; ii) riformi li jagħmlu l-investiment aktar attraenti, b’mod partikolari l-investiment dirett barrani (IDB), jistgħu jgħinu biex jidderieġu l-flussi tal-investiment; iii) riformi li jtejbu l-mobilità tax-xogħol u l-allokazzjoni tar-riżorsi f’pajjiżi individwali jistgħu wkoll jgħinu biex jippromwovuh fil-livell taż-Żona tal-Euro; iv) permezz ta' spinta lill-fiduċja, ir-riformi strutturali jistgħu jkollhom ukoll effett pożittiv fuq iż-Żona tal-Euro. Sforzi kkoordinati fir-riforma jistgħu jgħinu biex ikunu kkomunikati l-effetti usa’ tal-protezzjoni soċjali tar-riforma strutturali.

Għadd ta’ sfidi strutturali huma aktar urġenti, anki fid-dawl tal-benefiċċji potenzjali għaż-Żona tal-Euro kollha kemm hi, li jistgħu jinkisbu minn implimentazzjoni rapida tagħhom. Fi swieq ta’ prodotti, il-progress f’oqsma bħalma huma s-servizzi, l-enerġija, it-telekomunikazzjonijiet u l-ekonomija diġitali għandu l-potenzjal li joħloq effetti konsegwenzjali ta' tkabbir pożittiv fost l-Istati Membri u flimkien ma’ titjib tal-kundizzjonijiet ġenerali għan-negozju (pereżempju simplifikazzjoni amministrattiva) joħloq opportunitajiet ġodda għall-investiment, il-ħolqien tal-impjiegi u t-tkabbir. Ir-riformi kellhom l-għan li jtejbu l-kompetizzjoni f'setturi mhux kummerċjabbli jsostnu l-aġġustament, jixprunaw l-investiment u jiffaċilitaw l-iżvilupp ta' dawn is-setturi. Fil-qasam tas-suq tax-xogħol, ir-riforma tgħin biex talloka mill-ġdid ir-riżorsi lejn l-aktar setturi dinamiċi u tappoġġa l-aġġustament u l-kompetittività. Tnaqqas tal-piż tat-taxxa fuq ix-xogħol jibqa' importanti (ara wkoll it-Taqsima 2.2 hawn taħt). Minħabba ż-żieda fl-inċidenza ta’ qgħad fit-tul, titjib tal-politiki attivi u passivi tas-suq tax-xogħol sabiex tittejjeb il-prestazzjoni tal-ħiliet u jkun prevenut telf ulterjuri ta’ kapital uman u l-marġinalizzazzjoni mis-suq tax-xogħol ikun ta’ benefiċċju.

2.2. Politika fiskali

Ir-rakkomandazzjonijiet speċifiċi għall-pajjiżi tal-2014 għaż-Żona tal-Euro appellaw għall-koordinazzjoni tal-politiki fiskali tal-Istati Membri taż-Żona tal-Euro fil-Grupp tal-Euro. Dan kien jinkludi b’mod partikolari valutazzjoni tal-abbozzi ta’ pjanijiet baġitarji biex tiġi żgurata qagħda fiskali koerenti u li tiffavorixxi t-tkabbir madwar iż-Żona tal-Euro. Ir-rakkomandazzjoni enfasizzat il-ħtieġa li titjib l-kwalità u s-sostenibbiltà tal-finanzi pubbliċi billi tingħata prijorità lill-investiment fil-livelli nazzjonali u tal-UE. Fl-aħħar nett, saret enfasi fuq il-ħtieġa li jiġi żgurat li l-oqfsa fiskali nazzjonali, inklużi l-kunsilli fiskali nazzjonali kienu b’saħħithom.

Ix-xenarju fiskali aggregat taż-Żona tal-Euro kompla jitjiebfl-2014 Sar xi progress dwar il-koordinazzjoni tal-politiki fiskali. L-aspettattivi fiskali għaż-Żona tal-Euro kollha kemm hi tjiebu u l-pożizzjoni fiskali aggregata tidher xierqa. Wara li waqgħu taħt it-3 % tal-PDG fl-2013 għall-ewwel darba mill-2008 'l hawn, id-defiċit nominali fiż-Żona tal-Euro huwa mistenni li jinżel għal 2,6 % tal-PDG fl-2014 u 2,2 % tal-PDG fl-2015 skont it-Tbassir Ekonomiku tax-Xitwa għall-2015. Il-proporzjon tad-dejn aggregat huwa madankollu mistenni li jibqa’ prattikament l-istess fl-2015 minn madwar 94,3 % tal-PDG fl-2014 qabel ma jibda jonqos għal 94 % tal-PDG fl-2016 (ara l-Figura 8). Għal ħafna pajjiżi l-proporzjon tad-dejn se jkompli jiżdied lil hinn mill-2015.

Għad hemm ħafna xi jsir biex jintlaħqu pożizzjonijiet baġitarji sostenibbli. Wara waqfa fl-isforzi ta’ konsolidazzjoni fl-2014, l-Istati Membri taż-Żona tal-Euro b'mod aggregat mhumiex qed jippjanaw li jerġgħu jibdew il-konsolidazzjoni fiskali fl-2015. Dan huwa ssuġġerit minn diversi miżuri ta’ aġġustament baġitarju strutturali - kemm l-isforz fiskali diskrezzjonali[9] u l-bidla fil-bilanċ strutturali ma juru l-ebda aġġustament fl-2015 (ara l-Figura 8). Wara diversi snin ta’ sforz fiskali mdaqqas u fil-kuntest attwali ta’ tkabbir baxx u inflazzjoni baxxa, pożizzjoni fiskali aggregata fil-biċċa l-kbira tagħha newtrali tidher li hija ġeneralment xierqa. In-nuqqas ta’ ssikkar fiskali fil-livell aggregat taż-Żona tal-Euro parzjalment jirrefletti l-ħtieġa li jiġi żgurat bilanċ xieraq bejn ir-rekwiżiti tas-sostenibbiltà u t-tħassib dwar l-istabbilizzazzjoni ċiklika.

Il-koordinazzjoni ta' politiki fiskali tibqa' subottimali. Għad hemm differenzi kbar bejn il-pajjiżi, li joħolqu riskji għaż-Żona tal-Euro kollha kemm hi (ara l-Figura 9). L-Istati Membri li għandhom aktar spazju fiskali issa għandhom l-opportunità li jieħdu miżuri sabiex jinkoraġġixxu d-domanda domestika, b’enfasi speċifika fuq l-investiment. Bafers fiskali għadhom ma ġewx irrestawrati, filwaqt li t-tħassib dwar is-sostenibbiltà u proporzjonijiet ta’ dejn għoli u li qed jiżdiedu għad iridu jiġu indirizzati b’mod deċiżiv f’pajjiżi fejn dawn huma preżenti. Mingħajr sforzi addizzjonali biex ikunu restawrati dawn il-buffers, l-Istati Membri u ż-Żona tal-Euro kollha kemm hi jibqgħu vulnerabbli għal skossi ekonomiċi negattivi. Waħda mill-isfidi ta’ politika ewlenin li qed tiffaċċa ż-Żona tal-Euro hija li d-dejn tal-gvern jitnaqqas billi jiġu segwiti politiki fiskali differenzjati, favorevoli għat-tkabbir filwaqt li tingħata spinta lill-potenzjal tat-tkabbir fiż-Żona tal-Euro[10]. Aktar ma jmur aktar qed tkun iffukata l-attenzjoni fuq il-koordinazzjoni subottimali tal-politiki fiskali fil-qafas ibbażat fuq ir-regoli tal-UE. Dawk l-Istati Membri li ma għandhomx spazju fiskali għandhom jaħdmu biex jiksbuh, u dawk l-Istati Membri li għandhom spazju fiskali għandhom jużaw l-opportunità biex jinkoraġġixxu d-domanda domestika, b'enfasi partikolari fuq l-investimet. Simulazzjonijiet li jikkunsidraw l-effetti ta’ żieda temporanja ta' sentejn fl-investiment tal-gvern f’pajjiżi bi spazju fiskali ta’ 1 % tal-PDG u li jidentifikaw effett pożittiv persistenti fuq it-tkabbir, b’multiplikatur ta’ bejn 0,8 u 1. Tnaqqis ta’ importazzjoni relattivament għoli wassal għal effetti konsegwenzjali lejn pajjiżi oħra taż-Żona tal-Euro, biex b'hekk ta spinta lill-PDG b’madwar 0,2 u 0,3 %[11].

Il-Figura 8: L-isforz fiskali diskrezzjonali (SFD) u l-bidla fil-bilanċ strutturali (BS) fl-2015 (% tal-PDG) || Il-Figura 9: Il-grad ta’ riskju għas-sostenibbiltà u l-isforz fiskali diskrezzjonali previst għall-2015.

||

Sors: Il-Kummissjoni Ewropea || Sors: It-Tbassir tax-Xitwa 2015, il-Kummissjoni Ewropea. Noti: Il-grad ta’ riskju għas-sostenibbiltà jitkejjel permezz tal-indikatur S1, li jindika (f’punti perċentwali tal-PDG potenzjali) b’kemm jeħtieġ li jinbidel il-bilanċ strutturali sal-2020 meta mqabbel mal-livell tiegħu fl-2014 għal proporzjon ta’ dejn għall-PDG biex jilħaq 60 % fl-2030. L-isforz fiskali huwa mkejjel mill-Isforz Fiskali Diskrezzjonali proġettat għall-2015.

L-Istati Membri huma meħtieġa jiżguraw konformità sħiħa mal-Patt ta’ Stabbiltà u Tkabbir. Fid-dawl li [tminja][12] mill-Istati Membri taż-Żona tal-Euro baqgħu fi Proċedura ta’ Defiċit Eċċessiv fl-2014 u li tnejn biss mill-Istati Membri fil-fergħa preventiva huma mistennija li jkunu laħqu jew qabżu l-objettiv ta' terminu medju tagħhom fl-2014-15, in-nuqqas ta' aġġustament strutturali jiindika nuqqas ta’ konformità rigward ir-rekwiżiti tal-Patt ta' Stabbilità u Tkabbir għaż-Żona tal-Euro kollha kemm hi[13]. Il-qafas fiskali tal-UE jħeġġeġ il-konsolidazzjoni fiskali divrenzjata u favorevoli għat-tkabbir. Il-Patt ta’ Stabbiltà u Tkabbir jippermetti lill-Istati Membri biex isegwu strateġiji fiskali divrenzjati li jikkunsidraw iċ-ċirkustanzi individwali tagħhom. Il-pajjiżi li qed jiffaċċjaw l-akbar sfidi fiskali huma meħtieġa jimplimentaw sforzi ta’ konsolidazzjoni akbar. L-objettivi fuq perjodu ta’ żmien medju jirrappreżentaw pożizzjonijiet fiskali sodi, li jqisu l-ħtieġa li jinħolqu buffers kontra defiċits eċċessivi u tkun żgurata s-sostenibbiltà tad-dejn.

Il-flessibbiltà fil-Patt ta’ Stabbiltà u Tkabbir tagħmilha possibbli li fit-terminu qasir it-tkabbir ikun sostnut. B’mod partikolari, għan-numru dejjem jikber ta’ Stati Membri fil-fergħa preventiva, l-isforz fiskali jista’ jiġi adattat għas-sitwazzjoni ekonomika u jikkunsidra l-implimentazzjoni ta’ riformi strutturali sostanzjali. Il-pjan ta’ investiment għall-Ewropa se jgħin biex iżid it-tkabbir potenzjali billi jinkoraġġixxi aktar investiment produttiv. B’mod partikolari, fit-twettiq ta’ valutazzjonijiet skont il-Patt ta’ Stabbiltà u Tkabbir, il-Kummissjoni se tieħu pożizzjoni favorevoli lejn kwalunkwe kontribuzzjonijiet kapitali fil-Fond Ewropew għal Investimenti Strateġiċi.

Il-kwalità tal-finanzi pubbliċi ma tjibitx b’mod suffiċjenti. Il-kwalità ġenerali tal-infiq tirriżulta mill-kombinazzjoni ta' żewġ fatturi ewlenin: (i) il-kompożizzjoni tal-infiq u b'mod partikolari s-sehem ta' partiti ta' nfiq li jiffavorixxu aktar it-tkabbir u (ii) l-effiċjenza tal-infiq, jiġifieri l-effikaċja li biha r-riżorsi pubbliċi jinbidlu f'servizzi għaċ-ċittadini u n-negozji. Hemm spazju konsiderevoli għall-kompożizzjoni tal-istrateġiji fiskali biex jitfasslu b’mod aktar favorevoli għat-tkabbir. Filwaqt li dan huwa l-każ għall-Istati Membri kollha tal-UE, l-Istati Membri taż-Żona tal-Euro għandhom interess partikolari li jiġi żgurat li l-baġits nazzjonali huma użati bħala mekkaniżmu ta’ aġġustament effiċjenti. Fuq in-naħa tad-dħul, il-kwalità tal-finanzi pubbliċi tista’ tiġi żgurata permezz ta’, pereżempju, il-ġlieda kontra l-frodi u l-inugwaljanza fiskali.

Il-Kaxxa 2: Segwitu għar-rakkomandazzjonijiet dwar iż-Żona tal-Euro — il-piż tat-taxxa fuq ix-xogħol

Għall-biċċa l-kbira tal-Istati Membri taż-Żona tal-Euro l-piż tat-taxxa fuq ix-xogħol huwa relattivament għoli (madwar 40 % jew aktar tal-kostijiet totali tax-xogħol). Dan għandu impatt negattiv fuq il-prestazzjoni tas-suq tax-xogħol u l-attività ekonomika. Għażla ta’ politika kruċjali hija bidla minn tassazzjoni fuq ix-xogħol għal sorsi ta’ dħul li jiffavorixxu aktar it-tkabbir bħal fuq il-konsum, taxxi rikorrenti fuq il-proprjetà u dawk ambjentali. Dawn mhumiex użati biżżejjed f’xi pajjiżi. Iċ-ċaqliq tal-piż tat-taxxa lil hinn mix-xogħol jistimula l-provvista u d-domanda tax-xogħol u jikkontribwixxi għall-profittabbiltà tal-kumpaniji, li min-naħa tagħha tgħin biex ittejjeb id-dħul minn kapital u l-inċentivi għall-investiment.

Il-Figura 10: Il-piż tat-taxxa fuq ix-xogħol fiż-Żona tal-Euro u l-għamla tiegħu (%), 2013 Il-Figura 11: l-iżvilupp tal-piż tat-taxxa fuq ix-xogħol b’paga baxxa fiż-Żona tal-Euro

Sors: OECD u l-Kummissjoni Ewropea Nota: Il-miżura murija – imsejħa wkoll il-feles ta' taxxa — tikkorrispondi għall-proporzjon tal-kost tax-xogħol attribwit għat-taxxa fuq l-introjtu u l-kontribuzzjonijiet tas-sigurtà soċjali (f’%). Il-feles ta’ taxxa huwa muri għal ħaddiem waħdu mingħajr tfal b’paga medja fl-2013 (il-Figura 10) u għal 67 % tal-paga medja (il-Figura 11). Dejta reċenti għal Ċipru mhix disponibbli;

Matul il-kriżi, sforzi biex titnaqqas tassazzjoni għolja fuq ix-xogħol naqsu maż-żmien u bosta Stati Membri għollew it-taxxi fuq ix-xogħol biex jikkontribwixxu għall-konsolidazzjoni. Il-Kunsill ħareġ rakkomandazzjonijiet lil Stati Membri individwali biex jindirizzaw il-piż għoli tat-taxxa fuq ix-xogħol u rakkomandazzjoni għaż-Żona tal-Euro biex tiddiskuti l-kwistjoni peress li l-isfida hija kondiviża minn bosta mill-membri tagħha u l-effetti konsegwenzjali potenzjalment kbar involuti, permezz tal-effetti tad-domanda u l-kompetittività.

Il-Grupp tal-Euro ta segwitu immedjat għar-rakkomandazzjoni billi organizza għadd ta’ diskussjonijiet tematiċi. Dibattitu miftuħ wassal għal ftehim dwar prinċipji komuni relatati mat-tfassil u l-finanzjament ta’ riformi tat-taxxa fuq ix-xogħol, kif ukoll impenn sod mill-Ministri biex imexxu l-ħidma 'l quddiem.

Analiżi inizjali tal-implimentazzjoni turi li d-diskussjonijiet tal-Grupp tal-Euro kellhom impatt importanti fuq l-għarfien tal-Istati Membri taż-Żona tal-Euro dwar il-benefiċċji li joħorġu mill-indirizzar tat-taxxi għolja fuq ix-xogħol. Qed jittieħdu ftit miżuri li jżidu l-feles ta' taxxa filwaqt li ħafna Stati Membri qed jippjanaw jew jimplimentaw miżuri biex inaqqsu l-feles ta' taxxa. Il-prinċipji komuni maqbula fil-Grupp tal-Euro huma wkoll meqjusa tajjeb mill-Istati Membri, pereżempju, li spiss għandhom fil-mira tnaqqis fit-taxxi fuq ix-xogħol speċifikament f’kategoriji ta’ introjtu aktar baxx. Hemm ukoll il-ħtieġa li tiġi evitata kumplikazzjoni żejda għal kontribwenti fiskali u l-amministrazzjoni fiskali, biex li tkun ikkunsidrata l-istampa usa’ tas-suq tax-xogħol u jkun żgurat l-appoġġ politiku u soċjali.

Filwaqt li l-isfida u d-direzzjoni politika meħtieġa huma kollox ma’ kollox ċari, huwa importanti li l-implimentazzjoni tkompli tkun immonitorjata. L-involviment kontinwu tal-Grupp tal-Euro jista' jgħin biex ikun żgurat li l-kwistjoni tibqa’ fuq nett tal-aġenda politika.

Il-Kummissjoni talbet b’mod konsistenti li tingħata prijorità lill-kompożizzjoni ta’ politiki fiskali li jagħtu spinta lit-tkabbir. Fuq in-naħa tad-dħul, dan ifisser li tkun żgurata sistema fiskali favorevoli għat-tkabbir u effiċjenti. B’mod partikolari detrimentali għat-tkabbir, huma taxxi fuq ix-xogħol (ara l-Kaxxa 2). Ċaqliq lil hinn mit-taxxi fuq ix-xogħol għal taxxi li jiffavorixxu aktar it-tkabbir bħal dawk fuq il-konsum, taxxi rikorrenti fuq il-proprjetà u taxxi ambjentali ilhom għaddejjin iżda dawn ir-riformi jibqgħu relattivament modesti meta mqabbla mal-isfida. Il-medja tal-ogħla rata tat-taxxa fuq il-kumpaniji fiż-Żona tal-Euro mhiex partikolarment għolja meta mqabbla ma’ ekonomiji żviluppati oħra iżda r-rati jvarjaw b’mod sinifikanti bejn l-Istati Membri kif muri fil-Figura 12. Id-differenzi fir-rati u l-bażijiet jistgħu jinkoraġġixxu l-kompetizzjoni tat-taxxa. Id-differenzi jistgħu wkoll joħolqu possibbiltajiet tat-trasferiment tal-profitt, li jikkontribwixxu għall-erożjoni tal-bażi tat-taxxa.

Il-kompożizzjoni tan-nefqa mhiex qed tagħmel progress sinifikanti lejn li tkun aktar favorevoli għat-tkabbir. Dettalji dwar xejriet riċenti fin-nefqa juru żieda f’ċerti partiti li huma kkunsidrati li jkunu inqas favorevoli għat-tkabbir, li jistgħu, madankollu, jirriflettu l-attivazzjoni ta’ sistemi ta' protezzjoni soċjali biex jgħinu biex jittaffew l-effetti soċjali negattivi tal-kriżi. Fl-istess ħin, nefqa akbar fuq partiti li jiffavorixxu t-tkabbir bħall-edukazzjoni jew l-investiment pubbliku stabilizzat jew f’xi każijiet naqset.

Il-Figura 12: Il-piż tat-taxxa fuq l-introjtu korporattiv (%), 2014

Sors: Il-Kummissjoni Ewropea Nota: il-medja taż-Żona tal-Euro hija ponderata skont il-PDG. Il-miżura murija hija l-ogħla rata tat-taxxa statutorja fuq l-introjtu korporattiv mhux fil-mira; ħlasijiet żejda temporanji jew permanenti eżistenti u t-taxxi lokali huma inklużi. Għad-dettalji ara l-Kummissjoni Ewropea, “Tax reforms in EU Member States”, 2014.

L-effiċjenza tan-nefqa fiż-Żona tal-Euro tista’ tkun imtejba b’mod sinifikanti. Il-kwalità tan-nefqa pubblika tista' tibbenefika bil-kbir minn użu aktar sistematiku ta’ analiżi tan-nefqa bħala parti integrali tal-proċess baġitarju, bħala mezz biex ikun notevolment identifikat iffrankar potenzjali (li huwa l-anqas detrimentali għat-tkabbir), torjenta mill-ġdid riżorsi lejn oqsma ta' nfiq li jwasslu għat-tkabbir u jinkiseb titjib fl-effiċjenza fis-settur pubbliku, skont ħtiġijiet u prijoritajiet speċifiċi għall-pajjiż. Analiżi tan-nefqa mfassla tajjeb u implimentata bir-reqqa twassal għall-allokazzjoni ta’ nefqa aktar “intelliġenti” għall-prijoritajiet tal-politika nazzjonali li mhux biss jikkontribwixxu biex jintlaħqu l-miri fiskali iżda jistgħu wkoll jilliberaw spazju fiskali għal infiq jew tnaqqis tat-taxxa ġodda jew miżjuda li jsaħħu t-tkabbir[14]. Filwaqt li tnaqqis fin-nefqa huwa partikolarment rakkomandabbli f’pajjiżi b’setturi pubbliċi relattivament kbar, jista’ wkoll ikun hemm lok għal xi aġġustament fiskali f’pajjiżi b’livelli aktar baxx ta’ nefqa.

Oqfsa fiskali nazzjonali b’saħħithom u trasparenti jipprovdu s-sisien għal politiki fiskali responsabbli u sostenibbli fiż-Żona tal-Euro. L-2014 ġabet id-dħul fis-seħħ sħiħ tar-rekwiżiti legali bil-għan li jissaħħu l-oqfsa fiskali nazzjonali tal-Istati Membri taż-Żona tal-Euro: Id-Direttiva[15] dwar l-oqfsa baġitarji, ir-Regolament[16] dwar it-tisħiħ tal-monitoraġġ baġitarju u l-Patt Fiskali[17], li japplika b’mod sħiħ għall-Istati Membri kollha taż-Żona tal-Euro. Din il-leġiżlazzjoni pprovdiet l-opportunità lill-Istati Membri taż-Żona tal-Euro biex janalizzaw tal-arranġamenti tal-governanza fiskali domestika tagħhom u jipproċedu għal riformi sinifikanti, li xi drabi jammontaw għal reviżjoni kompleta ta’ regoli, proċeduri u istituzzjonijiet fiskali. Ir-riformi missew l-elementi ewlenin kollha tal-oqfsa fiskali nazzjonali:

- L-għadd u l-qawwa tar-regoli fiskali qed jiżdiedu, b’regoli ta' baġit ibbilanċjat f’termini strutturali li jsiru l-karatteristika ċentrali ta’ oqfsa fiskali msaħħa fil-pajjiżi kważi kollha taż-Żona tal-Euro. Filwaqt li dawn tal-aħħar huma mfassla biex jilħqu l-objettiv ta’ terminu medju jew objettivi fiskali aktar ambizzjużi, il-formulazzjoni ta’ klawżoli ta’ ħruġ u l-forza limitattiva tal-mekkaniżmu ta’ korrezzjoni f’każ ta’ devjazzjoni tista’ tħalli lok għal nuqqasijiet u l-kredibbiltà ta’ dawn ir-regoli l-ġodda għad trid tiġi ttestjata f’ambjent reali tal-finanzi pubbliċi.

- L-ambitu, il-kwalità u t-trasparenza fiskali tal-ibbaġitjar annwali u l-ippjanar fiskali fuq terminu medju ġew aġġornati. Barra minn hekk, dawn il-proċessi qed jiġu gradwalment allinjati ma’ miri komuni ewlenin stabbiliti fit-Two-pack.

- Twaqqfu (jew issaħħu) istituzzjonijiet indipendenti b’mandat biex jimmonitorjaw il-finanzi pubbliċi, b’mod partikolari regoli fiskali fis-seħħ, u biex jipproduċu jew jendorsjaw previżjonijiet makroekonomiċi li jintużaw għall-ippjanar fiskali. Madankollu, korpi bħal dawn għadhom ma jeżistux f’xi pajjiżi taż-Żona tal-Euro u, b’mod aktar wiesa’, għadu kmieni wisq biex wieħed jiġġudika l-prestazzjoni effettiva ta’ dawn għassiesa li għadhom kemm ġew stabbiliti u l-impatt tagħhom fuq il-politika fiskali domestika.

L-Istati Membri taż-Żona tal-Euro li qed jippruvaw jiksbu l-benefiċċji sħaħ tal-“ġenerazzjoni ġdida” ta’ oqfsa fiskali nazzjonali fit-twettiq tal-politika fiskali qed jiffaċċaw żewġ sfidi:

i) It-tlestija tat-tfassil u l-adozzjoni ta’ riformi pendenti maħsuba biex jittrasponu f’kuntesti nazzjonali r-rekwiżiti li jirriżultaw mill-istruttura ta’ governanza fiskali ġdida tal-UE (filwaqt li jkun innutat li l-konformità mad-dispożizzjonijiet legali rilevanti hija soġġetta għal kontrolli kontinwi mill-Kummissjoni Ewropea);

ii) L-iżgurar tal-funzjonament effettiv tal-oqfsa fiskali stabbiliti ġodda jew aġġornati sabiex ikunu jistgħu jaqdu b’mod sħiħ ir-rwol previst fl-insegwiment ta’ politika fiskali soda u sostenibbli f’konformità kemm mal-obbligi tal-politika domestika u wkoll mal-impenji baġitarji tat-Trattat tal-UE. Dan jinkludi, fost l-oħrajn, l-operazzjonalizzazzjoni sħiħa ta’ istituzzjonijiet fiskali indipendenti u li jsir l-aħjar użu mill-għarfien espert akkumulat tagħhom għal ġestjoni aktar effettiva tal-finanzi pubbliċi nazzjonali.

2.3. Il-politika tas-settur finanzjarju

Ir-Rakkomandazzjonijiet Speċifiċi għall-Pajjiżi tal-2014 għaż-Żona tal-Euro appellaw għal miżuri biex jiżguraw ir-reżiljenza tas-sistema bankarja. Dan kien jinkludi, b'mod partikolari billi jieħdu l-azzjoni meħtieġa fis-segwitu tal-Valutazzjoni Komprensiva ta' BĊE, billi jimplimentaw ir-Regolamenti tal-Unjoni Bankarja u billi jmexxu 'l quddiem l-ħidma ulterjuri prevista fil-perjodu ta' transizzjoni tal-Mekkaniżmu Uniku ta' Riżoluzzjoni (MUR). Ir-rakkomandazzjonijiet enfasizzaw il-ħtieġa biex titnaqqas il-frammentazzjoni finanzjarja, ikun stimolat l-investiment tas-settur privat u jiżdied il-fluss tal-kreditu għall-ekonomija permezz ta’ azzjonijiet biex itejbu l-aċċess għall-kreditu minn intrapriżi żgħar u ta’ daqs medju (SMEs), isir l-approfondament tas-swieq tal-kapital u t-tnedija mill-ġdid tas-suq tat-titolizzazzjoni. Il-kriżi riċenti kienet ikkaratterizzata minn effetti konsegwenzjali negattivi kbar tas-suq finanzjarju - madwar is-swieq tal-bonds sovrani u bejn ir-riskju sovran u dak privat. L-analiżi tal-effetti konsegwenzjali sekondarji bilaterali tar-riskju tal-kreditu sovran fiż-Żona tal-Euro turi eteroġeneità konsiderevoli fost il-pajjiżi, bil-pajjiżi tal-programm ta’ aġġustament ekonomiku li huma kemm sors tal-effetti konsegwenzjali fihom infushom u kif ukoll huma vulnerabbli għal stress minn Stati Membri oħra. Il-kriżi parzjalment reġġgħet lura x-xejra ta’ integrazzjoni finanzjarja li kienet ġiet katalizzata mill-unjoni monetarja, biex b’hekk illiberat forzi ta' frammentazzjoni. L-istabbiliment, inter alia, ta’ Unjoni Bankarja u l-implimentazzjoni tal-ġabra unika tar-regoli se jgħinu biex titkisser ir-rabta bejn is-sovrani u l-banek. Meta kkombinata ma’ titjib tar-reżiljenza tal-banek, huwa mistenni li flussi bankarji transfruntieri aktar sostenibbli għandhom jikbru maż-żmien.

Kumplessivament, sar progress sostanzjali fl-ilħuq ta’ dawn ir-rakkomandazzjonijiet. B’mod aktar speċifiku, anke fir-rigward tal-isfidi li jkun fadal tas-settur finanzjarju fiż-Żona tal-Euro:

Il-kundizzjonijiet tas-suq finanzjarju fiż-Żona tal-Euro tjiebu, imma s-swieq għadhom frammentati. F’konformità mal-evoluzzjoni fir-rati tal-politika tal-BĊE, ir-rati tas-suq tal-istrumenti ta’ terminu qasir fiż-Żona tal-Euro naqsu għal-livelli qrib iż-żero. Bl-istess mod, ir-rendimenti tal-bonds tal-gvern fiż-Żona tal-Euro u l-firxa kellha t-tendenza li tonqos, appoġġati b’mod partikolari minn (i) l-impatt tal-miżuri tal-politika monetarja, inkluż l-impenn tal-BĊE għall-programm ta' transazzjonijiet monetarji definittivi (OMT- outright monetary transactions) u t-tnaqqis kwantitattiv fuq skala kbira, (ii) tnaqqis tal-aspettattivi ta’ inflazzjoni fit-tul, (iii) il-perċezzjoni ta’ tnaqqis fir-riskju ta’ kreditu fi Stati Membri ekonomikament vulnerabbli, (iv) tisħiħ ta’ oqsfa ta’ governanza fiskali u ekonomika, u (v) regolamentazzjoni u superviżjoni finanzjarja msaħħa. Is-swieq tal-bonds sovrani taż-Żona tal-Euro rreżistew mumenti temporanji ta’ volatilità marbuta ma’ żviluppi ġeopolitiċi negattivi. F’ċerti segmenti tas-suq, il-frammentazzjoni finanzjarja ġiet parzjalment mreġġa’ lura minn nofs l-2013, iżda għadha għolja meta mqabbla ma’ standards storiċi. L-istħarriġ tas-self bankarju jkompli jindika differenzi f’kundizzjonijiet ta’ self madwar iż-Żona tal-Euro, sa ċertu punt xprunat minn fatturi speċifiċi tal-impriżi u x-xejriet f’self mhux produttiv.

Minkejja titjib fil-kostijiet tal-finanzjament, is-self mill-banek lis-settur privat jibqa’ dgħajjef. Ma hemm l-ebda evidenza konklużiva ta’ diskrepanza tal-likwidità ġenerali fl-ekonomija taż-Żona tal-Euro, b’livelli baxxi ta’ domanda, fattur importanti biex tkun spjegata l-espansjoni limitata fil-kreditu. Madankollu, xi problemi fil-flussi ta’ finanzjament huma viżibbli, b’mod partikolari għal proġetti ta’ infrastruttura aktar fit-tul u għal SMEs li joperaw fl-ekonomiji l-aktar ekonomikament vulnerabbli. Kwalunkwe restrizzjonijiet li jillimitaw bla bżonn l-aċċess għall-kreditu jeħtieġ li jitneħħew, b’tali mod li ma jitfaċċawx diskrepanzi tal-likwidità u jillimitaw it-tkabbir ekonomiku ladarba d-domanda għall-kreditu terġa’ tibda tiżdied.

Biex jindirizza l-inflazzjoni baxxa, il-BĊE adotta għadd ta’ miżuri ta’ politika monetarja standard u mhux standard. L-inflazzjoni laħqet medja ta’ 0,4 % fiż-Żona tal-Euro fl-2014, sew taħt l-objettiv tal-BĊE ta’ inflazzjoni fuq terminu medju. Biex tappoġġa l-ankraġġ sod tal-aspettattivi dwar l-inflazzjoni fuq perjodu ta’ żmien medju r-rati skont il-politika tal-BĊE tnaqqsu għall-inqas livell effettiv tagħhom. Ir-rata ta’ imgħax għall-operazzjonijiet ewlenin ta’ rifinanzjament (OER) tnaqqset għal 0,05 % f’Settembru 2014, filwaqt li r-rata tal-imgħax fuq il-faċilità tad-depożiti ġiet stabbilita fil-livell ta’ -0,20 %. F’Lulju 2013, kienu introdotti indikazzjonijiet għall-ġejjieni biex jinfluwenzaw b’mod aktar dirett l-istruttura tat-terminu tar-rati tal-imgħax. Il-BĊE tenna li r-rati ta’ politika ewlenin se jibqgħu baxxi għal perjodu estiż, f'konformità mal-perspettiva ġenerali batuta għall-inflazzjoni. Operazzjonijiet ta’ rifinanzjament fit-tul immirati (TLTROs- targeted long-term refinancing operations) ġew introdotti biex jipprovdu finanzjament fuq perjodu ta’ mhux aktar minn erba’ snin b’rata tal-imgħax fissa baxxa ħafna. Il-BĊE ħa wkoll aktar miżuri mhux standard, biex jintervjeni direttament fis-swieq għal titoli sostnuti minn assi (ABS- asset-backed securities) u swieq tal-bonds koperti.

F’Jannar 2015, il-BĊE ddeċieda fuq programm ta’ tnaqqis kwantitattiv fuq skala kbira. Huwa ħabbar li kien qed jippjana li jespandi l-programm tiegħu ta’ xiri ta' titoli sostnuti minn assi (ABS) u bonds koperti sabiex jinkludu bonds denominati f’euro, kummerċjabbli u dawk fil-grad ta' investiment, maħruġa minn sovrani fiż-Żona tal-Euro u l-istituzzjonijiet Ewropej. F'dan il-programm ta’ xiri estiż (EAPP), it-total ta’ xiri mensili kkumbinat mill-Eurosistema ta’ titoli tas-settur pubbliku u dak privat se jammonta għal EUR 60 biljun sal-aħħar ta’ Settembru 2016, u sakemm jinkiseb aġġustament sostnut fit-triq tal-inflazzjoni konsistenti ma’ rati ta’ inflazzjoni taħt, iżda qrib, it-2 % fuq terminu medju. Barra minn hekk, il-BĊE ddeċieda li jibdel l-ipprezzar tal-operazzjonijiet ta’ rifinanzjament fit-tul fil-mira. Ir-rata tal-imgħax applikabbli għal operazzjonijiet futuri ta’ rifinanzjament fit-tul fil-mira se tkun ugwali għar-rata fuq l-operazzjonijiet ta’ rifinanzjament ewlenin tal-Eurosistema prevalenti fiż-żmien meta kull waħda mill-operazzjonijiet ta’ rifinanzjament fit-tul immirati titwettaq, u b’hekk tneħħi 10 punti bażi mifruxa fuq ir-rata ta’ operazzjonijiet prinċipali ta’ rifinanzjament li applikaw għall-ewwel żewġ operazzjonijiet ta’ rifinanzjament fit-tul immirati. Is-swieq irreaġixxew b’mod pożittiv għall-programm ta’ xiri estiż, li mistenni jkun kbir biżżejjed biex ikollu impatt fuq firxa usa’ ta’ żviluppi makroekonomiċi fiż-Żona tal-Euro u biex iwassal għal ankoraġġ mill-ġdid tal-aspettattivi dwar l-inflazzjoni fuq perjodu medju sa twil f’konformità mal-objettiv ta’ stabbiltà tal-prezzijiet tal-BĊE ta' rata ta’ inflazzjoni ta’ inqas minn, iżda qrib it-2 %. Min-naħa tiegħu dan għandu jiffaċilita l-proċess ta’ tnaqqis fl-ingranaġġ fiż-Żona tal-Euro kollha u jappoġġa d-domanda għall-kreditu u l-investiment. L-effikaċja ta’ din l-azzjoni politika determinata mill-BĊE tiddependi wkoll fuq id-determinazzjoni u l-adegwatezza ta’ azzjonijiet ta’ riforma anki f’dominji oħra ta’ politika – inkluż dawk fiskali u strutturali.

Stimolu monetarju qawwi huwa meqjus essenzjali biex jgħin fil-ġlieda kontra d-dgħufijiet ekonomiċi u jippreserva l-istabbiltà tal-prezzijiet fuq perjodu medju, iżda dawn l-isforzi għadhom mhumiex akkumpanjati minn azzjonijiet kumplimentari f’oqsma oħra, inkluż fis-settur finanzjarju. Ir-riżultati tal-valutazzjoni komprensiva tal-BĊE u tal-ittestjar tal-istress madwar l-UE kkoordinat mill-Awtorità Bankarja Ewropea jikkonfermaw titjib sinifikanti fil-kapitalizzazzjoni tal-banek Ewropej matul l-aħħar sitt (6) snin. Fil-perjodu ta’ bejn l-2008 u l-2013, il-kapital f’eċċess ta’ EUR 200 biljun inġabar mill-130 grupp bankarju parteċipanti valutazzjoni komprensiva tal-fil-BĊE. Minn Jannar 2014 u qabel it-tlestija tal-Ftehim ta’ Kooperazzjoni f’Ottubru 2014, inġabru EUR 57 biljun oħra. Dan jirrifletti l-isforzi sinifikanti ta' rikapitalizzazzjoni tal-banek, xprunati mill-qafas regolatorju ġdid (ir-Regolament u d-Direttiva tal-UE dwar ir-Rekwiżiti ta’ Kapital), talbiet superviżorji u l-aspettattivi tas-suq. Il-Valutazzjoni Komprensiva tal-BĊE sabet li għad hemm nuqqas kapitali ta’ EUR 25 biljun f'25 bank. Tnax mill-25 bank diġà koprew dan in-nuqqas billi żiedu l-kapital tagħhom b’total ta’ EUR 15-il biljun fl-2014. Il-banek b'nuqqasijiet ħejjew pjanijiet ta’ kapital u għandhom sa disa’ xhur biex jkopru n-nuqqas kapitali. Il-banek Ewropej issa jinsabu f’pożizzjoni ħafna aħjar biex jirreżistu skossi finanzjarji milli kienu qabel il-kriżi. Dan għandu jserraħ ras l-investituri dwar il-kwalità tal-karti tal-bilanċ tal-banek tal-UE u jgħin biex terġa’ tinkiseb il-fiduċja, li tippermetti lill-banek li jaqdu l-funzjoni ewlenija tagħhom – isellfu lill-ekonomija reali.

Madankollu, għad fadal xi sfidi u l-aġġustament tal-karti tal-bilanċ tal-banek u l-istrutturi ta’ governanza għadu mhux komplut. Sar progress konsiderevoli biex jissewwa s-settur finanzjarju fl-Ewropa, li jwassal għal karti tal-bilanċ tal-banek aktar b'saħħithom u aċċess aħjar għall-kreditu. Fl-2014, u għall-ewwel darba f’seba' (7) snin, il-banek taż-Żona tal-Euro rrappurtaw tnaqqis tal-istandards tal-kreditu fuq self lil intrapriżi. L-Istħarriġ tas-Self Bankarju tal-BĊE jissuġġerixxi li l-kundizzjonijiet għal tkabbir tal-kreditu fiż-Żona tal-Euro qed jitjieb gradwalment, iżda wieħed għad irid jara jekk dawn it-tendenzi pożittivi jissarfux fil-ħolqien ta' kreditu nett, billi t-tifdija xorta għadha qed tissupera s-self ġdid f’ħafna pajjiżi. Is-self bankarju se jibqa' l-akbar sors ta’ finanzjament għan-negozji Ewropej għal xi żmien, u l-banek għad iridu jirrestawraw il-kapaċità ta’ self sħiħa tagħhom. Għal dan l-għan, għandhom ikunu mistennija riformi ulterjuri fis-settur bankarju. Il-banek taż-Żona tal-Euro għad iridu jimxu lejn konformità ma’ rekwiżiti ta’ kapital ogħla skont ir-Regolament u d-Direttiva dwar ir-Rekwiżiti Kapitali (CRD IV / CRR), li se jkollhom l-effett sħiħ tagħhom fl-2019. Barra minn hekk, il-banek se jeħtieġu li jtejbu l-immaniġġar tar-riskju, isaħħu l-istrutturi ta’ governanza tagħhom u jindirizzaw l-isfidi ta’ profittabbiltà. Il-mudelli kummerċjali tal-banek Ewropej jistgħu jsiru saħansitra aktar reżiljenti għal skossi negattivi, pereżempju billi tkun imtejba l-istabbiltà tas-sorsi ta’ finanzjament tal-banek. Barra minn hekk, il-karti tal-bilanċ tal-banek għadhom taħt pressjoni minn livelli għolja ta’ self mhux produttiv. F’każijiet fejn il-livelli tad-dejn tal-kumpaniji mhumiex sostenibbli iżda l-mudelli kummerċjali tagħhom huma meqjusa vijabbli, l-azzjonijiet biex jindirizzaw self mhux produttiv jinkludu ristrutturar tad-dejn, reġimi ta’ insolvenza aħjar jew għodod speċjalment iddedikati bħal skambji ta' dejn ma' ekwità. Tali strumenti jistgħu jiġu akkumpanjati minn passi biex jiġi żgurat allinjament aħjar bejn it-trattament fiskali tad-dejn u l-iffinanzjar tal-ekwità. Il-kontroparti tal-indirizzar ta’ self mhux produttiv fuq il-karti tal-bilanċ tal-banek tkun tnaqqis fl-ingranaġġ meħtieġ tas-settur mhux finanzjarju privat, biex b'hekk min-naħa tiegħu jiffaċilita l-piż żejjed tad-dejn wara l-kriżi u jgħin biex isostni l-attività ekonomika.

Ikompli l-progress fl-implimentazzjoni tal-Unjoni Bankarja. Il-Mekkaniżmu Superviżorju Uniku (MSU) tal-BĊE sar operazzjonali fl-4 ta’ Novembru 2014 u issa huwa responsabbli għas-superviżjoni diretta tal-banek l-aktar sinifikanti taż-Żona tal-Euro.

Implimentazzjoni konsistenti tar-Regolament dwar il-Mekkaniżmu Uniku ta’ Riżoluzzjoni (RMUR) tikkompleta l-arkitettura tal-Unjoni Bankarja. F’dan ir-rigward, l-istabbiliment tal-Bord Uniku ta’ Riżoluzzjoni (BUR) qed jimxi 'il quddiem. Membri permanenti tal-BUR huma mistennija jassumu d-dmirijiet tagħhom fix-xhur li ġejjin. L-istabbiliment amministrattiv u operazzjonali tal-Bord Uniku ta’ Riżoluzzjoni jinsab ukoll fit-triq it-tajba, bl-elaborazzjoni ta’ pjanijiet ta’ riżoluzzjoni bankarja li mistennija jibdew din is-sena.

Il-ħidma mixja 'l quddiem biex tkun stabbilita miżura ta’ garanzija ta’ kontinġenza komuni għall-Fond Uniku ta’ Riżoluzzjoni (FUR) matul il-perjodu ta’ tranżizzjoni, meta r-riżorsi nazzjonali ta’ riżoluzzjoni ta’ pajjiżi parteċipanti fil-Mekkaniżmu Uniku ta’ Riżoluzzjoni se jkunu gradwalment mutwalizzati. F’Diċembru 2014, l-Istati Membri qablu dwar dikjarazzjoni li tiżgura trattament ekwivalenti għall-FUR bejn l-Istati Membri taż-Żona tal-Euro, sostnuta mill-Mekkaniżmu Ewropew ta’ Stabbiltà (MES), u l-Istati Membri li mhumiex fiż-Żona tal-Euro li jiddeċiedu li jissieħbu fl-Unjoni Bankarja.

L-iżvilupp ta’ sistema finanzjarja aktar reżiljenti jimxi id f’id mal-iżvilupp ta’mezzi ta’ finanzjament ibbażati fuq is-suq alternattivi, varjati u reżiljenti. Dan isir partikolarment importanti fid-dawl tad-dipendenza għolja tal-Ewropa fuq il-finanzjament tal-banek u minħabba li l-mezzi ta’ finanzjament bankarju tradizzjonali huma magħfusa minħabba t-talbiet ta’ tnaqqis fl-ingranaġġ u aġġustamenti tal-mudelli ta’ negozju biex ikunu sodisfatti l-bidliet regolatorji. Meta mqabbla ma’ ekonomiji oħra, iż-Żona tal-Euro tispikka bħala waħda bbażati bi kbir fuq il-banek. Fir-rigward tal-finanzjament tas-suq, sal-punt li dan żviluppa, dan huwa orjentat ferm għall-finanzjament tad-dejn, bil-finanzjament tal-ekwità li għandu rwol minuri. Ir-riċerka tissuġġerixxi li aktar diversifikazzjoni lejn finanzjament ibbażat fuq is-suq tista’ ġġib magħha gwadann ekonomiku. Effetti pożittivi addizzjonali jiġu permezz ta’ stabbiltà finanzjarja akbar hekk kif strutturi finanzjarji bbażati fuq is-suq huma assoċjati m’anqas riskju sistemiku u tkabbir ekonomiku ogħla fi żminijiet ta’ tensjoni fis-suq minn dawk il-mudelli bbażati fuq il-banek.

Sabiex ikunu diversifikati s-sorsi ta’ finanzjament estern għal kumpaniji u b’hekk jikkontribwixxu għat-tkabbir ekonomiku, il-Kummissjoni Ewropea hija impenjata li toħloq Unjoni tas-Swieq Kapitali (USK).

Impenji || Valutazzjoni fil-qosor

Rakkomandazzjonijiet speċifiċi għall-pajjiż 2014 (CSRs - Country specific reports) għaż-Żona tal-Euro

CSR1 Jippromwovu u jissorveljaw, f'kooperazzjoni mill-qrib mal-Kummissjoni, l-implimentazzjoni tar-riformi strutturali f'dawk l-oqsma l-aktar rilevanti għall-funzjonament bla xkiel taż-Żona tal-Euro sabiex jitrawmu t-tkabbir u l-konverġenza u l-aġġustament ta' żbilanċi interni u esterni. Jivvalutaw u jistimolaw il-progress fl-implimentazzjoni tal-impenji tar-riformi fl-Istati Membri taż-Żona tal-Euro li qed jesperjenzaw żbilanċi eċċessivi u fl-implimentazzjoni tar-riforma fl-Istati Membri taż-Żona tal-Euro bi żbilanċi li jitolbu azzjoni deċiżiva, biex jiġu limitati r-riperkussjonijiet negattivi fil-bqija taż-Żona tal-Euro. It-trawwim ta' politiki xierqa f'pajjiżi b'bilanċi pożittivi kbar fil-kontijiet kurrenti, biex jikkontribwixxu għal riperkussjonijiet pożittivi. Jorganizzaw diskussjonijiet tematiċi regolarment dwar riformi strutturali fis-swieq tax-xogħol u tal-prodotti b'riperkussjonijiet potenzjalment kbar, filwaqt li jiffukaw fuq it-tnaqqis tal-porzjon ta' taxxa għoli fuq ix-xogħol u r-riforma tas-swieq tas-servizzi. || Iż-Żona tal-Euro għamlet xi progress fl-indirizzar tas-CSR 1: · Il-progress fl-implimentazzjoni tal-impenji għar-riforma notevolment ġie promoss fil-livell taż-Żona tal-Euro, fost l-oħrajn, permezz ta' diskussjonijiet tekniċi f’Kumitat tal-Politika Ekonomika u l-Kumitat Ekonomiku u Finanzjarju u diskussjoni politika fil-Grupp tal-Euro u l-ECOFIN. Sar ukoll progress fir-riformi tal-pajjiż tal-programm, kif ukoll diskussjoni dwar l-progress tar-riforma fl-Istati Membri bi żbilanċi eċċessivi jew żbilanċi li jirrikjedu azzjoni deċiżiva. · Il-valutazzjoni tal-implimentazzjoni ta’ impenji ta’ riforma speċifiċi għall-pajjiż fl-Istati Membri individwali tissuġġerixxi li madwar [50] % tar-rakkomandazzjonijiet raw mill-inqas xi progress fiż-Żona tal-Euro kumplessivament. · Il-Grupp tal-Euro kellu għadd ta’ diskussjonijiet relatati biex jitrawmu politiki xierqa f’pajjiżi b’bilanċi pożittivi kbar fil-kontijiet kurrenti, pereżempju fil-kuntest tal-valutazzjoni tad-DBP. · Il-Grupp tal-Euro kellu żewġ diskussjonijiet tematiċi f’Lulju u Settembru fuq it-tnaqqis tal-feles għoli ta’ taxxa fuq ix-xogħol u se ssir diskussjoni oħra f’Marzu dwar r-riforma tas-swieq tas-servizzi.

CSR2 Jikkoordinaw il-politiki fiskali tal-Istati Membri taż-Żona tal-Euro, f'kooperazzjoni mill-qrib mal-Kummissjoni, b'mod partikolari meta jivvalutaw l-abbozz tal-pjanijiet baġitarji biex tiġi żgurata qagħda fiskali koerenti u li tiffavorixxi t-tkabbir maż-Żona tal-Euro kollha. Itejbu l-kwalità u s-sostenibbiltà tal-finanzi pubbliċi billi tingħata prijorità lill-investiment materjali u immaterjali fil-livell nazzjonali u f'dak tal-UE. Jiżguraw li l-oqfsa fiskali nazzjonali, inklużi l-kunsilli fiskali nazzjonali, ikunu sodi. || Iż-Żona tal-Euro għamlet xi progress fl-indirizzar tas-CSR 2: · Sar xi progress dwar il-koordinazzjoni tal-politiki fiskali, sal-punt li l-prospett fiskali għaż-Żona tal-Euro fl-intier tagħha mar għall-aħjar u l-pożizzjoni fiskali aggregata tidher xierqa. Madankollu, il-koordinazzjoni tal-politiki fiskali tibqa subottimali. Id-diskussjoni seħħet fil-kuntest tal-valutazzjoni tad-DBP. · Fit-13 ta’ Jannar, il-Kummissjoni ppubblikat komunikazzjoni dwar l-aħjar użu tal-flessibilità eżistenti fil-Patt ta’ Stabbiltà u Tkabbir, inkluż billi jkun iffaċilitat l-investiment. · Sar progress limitat dwar it-titjib tal-kwalità u s-sostenibbiltà tal-finanzi pubbliċi, li huwa suġġett għall-evalwazzjonijiet tematiċi bejn il-pari li jmiss fl-EPC. · Saret diskussjoni fuq livell tekniku u fil-Grupp tal-Euro u l-ECOFIN dwar il-kwistjoni tal-promozzjoni tal-investiment, inkluż l-għoti ta' prijorità lill-investiment materjali u immaterjali fil-livelli nazzjonali u tal-UE. · Saru diskussjonijiet tekniċi dwar l-oqfsa fiskali nazzjonali, inklużi l-kunsilli fiskali nazzjonali.

CSR3 Jiżguraw ir-reżiljenza tas-sistema bankarja, b'mod partikolari billi jieħdu l-azzjoni meħtieġa fis-segwitu tal-analiżi tal-kwalità tal-assi u t-testijiet tal-istress, u billi jimplimentaw ir-Regolamenti tal-Unjoni Bankarja u jmexxu 'l quddiem l-ħidma ulterjuri prevista fil-perjodu ta' transizzjoni tal-SRM. Jistimulaw l-investiment tas-settur privat u jżidu l-fluss tal-kreditu għall-ekonomija permezz ta' azzjonijiet biex itejbu l-aċċess għall-kreditu mill-SMEs, l-approfondament tas-swieq tal-kapital, it-tnedija mill-ġdid tas-suq tat-titolizzazzjoni, abbażi tal-proposti u l-kalendarju fil-Komunikazzjoni tal-Kummissjoni dwar l-iffinanzjar fuq terminu twil tal-ekonomija Ewropea. || Iż-Żona tal-Euro għamlet progress sostanzjali fl-indirizzar tas-CSR 3: Kien hemm progress sostanzjali fil-passi biex tkun żgurata r-reżiljenza tas-sistema bankarja: · Il-Valutazzjoni Komprensiva (VK) tal-BĊE, inkluż it-test koordinat tal-istress madwar l-UE tal-Awtorità Bankarja Ewropea (ABE), ġie konkluż b’suċċess f’Ottubru 2014 u kkonfermat titjib sinifikanti fil-kapitalizzazzjoni tal-banek Ewropej matul l-aħħar snin. Is-segwitu għall-VK qed isir bħalissa. Il-banek li għad għandhom nuqqasijiet ħejjew pjanijiet ta’ kapital u għandhom sa disa’ xhur biex ikopruhom. · Fir-rigward tal-implimentazzjoni tal-unjoni bankarja, il-MSU uffiċjalment ħa f’idejh l-kompiti superviżorji tiegħu fl-4 ta’ Novembru 2014. Waħda mill-prijoritajiet prinċipali tiegħu huwa li jiżgura kundizzjonijiet ekwi madwar il-banek sinifikanti Ewropej, mhux biss f’termini tas-superviżjoni tagħhom, iżda wkoll f’termini tal-applikazzjoni konsistenti tal-ġabra unika tar-regoli. · Il-passi lejn l-istabbiliment operazzjonali tal-Bord Uniku ta’ Riżoluzzjoni (BUR) wkoll mexjin fit-triq it-tajba. Il-membri permanenti tal-BUR huma mistennija jassumu d-dmirijiet tagħhom fix-xhur li ġejjin, bl-elaborazzjoni ta’ pjanijiet ta’ riżoluzzjoni bankarja li mistennija tibda din is-sena. · Ir-regoli ta’ kalkolu tal-kontribuzzjonijiet tal-banek, aġġustati għar-riskju, lill-fondi ta’ riżoluzzjoni fid-Direttiva li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment (BRRD - Bank Recovery and Resolution Directive) ġew miftehma. Sar xi progress biex jiġi stimulat l-investiment fis-settur privat u jiżdied il-fluss ta’ kreditu lill-ekonomija, permezz ta’ diversi miżuri: · Fil-kuntest ta’ azzjonijiet pubbliċi mmirati biex jistimulaw l-investiment privat direttament, il-pjan ta’ investiment tal-Kummissjoni Ewropea tnieda f’Novembru 2014. Huwa se jipprovdi għal integrazzjoni aħjar u d-diversifikazzjoni tas-swieq Ewropej ta’ finanzjament u jaġixxi bħala katalist għall-investiment tas-settur privat. · Ir-Regolament dwar Fondi Ewropej tal-Investiment fuq terminu twil (ELTIF) se jipprovdi qafas regolatorju komuni għall-UE u drittijiet ta' passaportar għall-fondi li jispjeċċalizzaw fl-investimenti fuq terminu twil, pereżempju fuq proġetti ta' infrastruttura jew SMEs. L-ELTIF għandha tkun operazzjonali sa nofs l-2015. · Il-Kummissjoni Ewropea ħabbret li se taħdem lejn unjoni tas-swieq kapitali (USK) biex tikseb suq akbar fid-daqs u fil-profondità u tiżviluppa suq verament uniku fis-servizzi finanzjarji. · Waħda mill-prijoritajiet qrib it-terminu tal-Kummissjoni hija l-iżvilupp ta' suq sostenibbli tat-titolizzazzjoni fl-UE. F'dan il-kuntest, il-Kummissjoni qed tiżviluppa approċċ li jintroduċi aktar sensittività għar-riskju fil-qafas. L-adozzjoni ta' kriterji ta' "kwalità għolja" f'Ottubru fl-Atti Delegati tal-Kummissjoni dwar is-Solvibbiltà II (għar-regoli tal-kapital tal-assiguratur) u l-LCR (għar-regoli ta' likwidità tal-banek) tirrappreżenta l-ewwel pass f'din id-direzzjoni. Inizjattivi pubbliċi u privati addizzjonali huma meħtieġa biex ikunu żviluppati swieq b'saħħithom, profondi u likwidi tat-titolizzazzjoni fl-UE.

CSR4 Imexxu 'l quddiem il-ħidma fl-approfondiment tal-Unjoni Ekonomika u Monetarja u jikkontribwixxu għat-titjib fil-qafas tas-sorveljanza ekonomika fil-kuntest tal-analiżijiet previsti għal tmiem l-2014. || Iż-Żona tal-Euro għamlet xi progress fl-indirizzar tas-CSR 4: · Il-Kummissjoni ppreżentat il-Komunikazzjoni dwar l-analiżi tal-legiżlazzjoni tas-six-Pack u tat-Two-Pack bħala bażi għal diskussjoni mal-Parlament Ewropew u l-Kunsill. Fuq din il-bażi, il-Kummissjoni se tirrifletti dwar jekk humiex meħtieġa adattamenti għall-leġiżlazzjoni nnifisha, jew għall-implimentazzjoni tagħha fil-prattika. · Fis-SAT il-Kummissjoni ħabbret għadd ta’ passi biex l-applikazzjoni tas-sistema tal-governanza ekonomika tittejjeb diġà fis-Semestru Ewropew 2015. · Rigward is-suġġett usa’ tal-approfondiment tal-Unjoni Ekonomika u Monetarja, is-Summit taż-Żona tal-Euro ta’ Ottubru stieden lill-President tal-Kummissjoni Ewropea mal-Presidenti tal-BĊE, il-Kunsill Ewropew u l-Grupp tal-Euro biex tħejji passi ulterjuri biex tissaħħaħ il-governanza ekonomika. Il-Kunsill Ewropew ta’ Diċembru sejjaħ għal diskussjoni informali fil-Kunsill Ewropew ta’ Frar u għal rapport lill-Kunsill Ewropew ta’ Ġunju.

[1] Ara "Structural reform at the zero lower bound", Quarterly report on the euro area, Volum 13, Ħarġa 3, 2014.

[2] Ara l-Quarterly Report on the Euro Area, Volum 13, Nru 4, il-Kummissjoni Ewropea

[3] Ara "Private Sector Deleveraging, where do we stand", Quarterly Report on the Euro Area, Volum 13, Nru 3, il-Kummissjoni Ewropea

[4] Darvas, Z. u G. Wolff, "Europe's social problem and its implication for economic growth", Bruegel Policy Brief, Ħarġa 03, 2014.Cingano, F. (2014), “Trends in Income Inequality and its Impact on Economic Growth”, OECD Social, Employment and Migration Working Papers, Nru 163, OECD Publishing. .

[5] Ara "Poverty development in the EU after the crisis", M. Duiella u A. Turrini (2014), ECFIN Economic Brief, Ħarġa 31, Mejju 2014.

[6] Ara "Cross-Border Spillovers in Confidence", Quarterly Report on the Euro Area, Volum 13, Nru 4, Diċembru 2014.

[7] F’xi pajjiżi, bdiet isseħħ il-bidla fl-istruttura lejn dawk skambjabbli: Is-sehem ta’ valur miżjud fl-iskambjabbli żdied f’seba' pajjiż taż-Żona tal-Euro, filwaqt li dan bil-kemm inbidel matul il-perjodu 2008-2013 f’pajjiż wieġed u naqas fil-pajjiżi l-oħra taż-Żona tal-Euro.

[8] Varga u in ’t Veld, "The potential growth impact of structural reforms in the EU. A benchmarking exercise", European Economy Economic Papers, 2014, p. 541.

[9] L-Isforz Diskrezjonarju Fiskali jikkonsisti f’approċċ “minn isfel għal fuq” fuq in-naħa tad-dħul u approċċ essenzjalment minn fuq għal isfel fuq in-naħa tan-nefqa (ara wkoll “Public Finances in EMU” – 2014, il-Kummissjoni Ewropea).

[10] Ara pereżempju, Goujard, A. "Cross Country Spillovers from fiscal consolidations" OCED Economics Department Working Papers, Nru 1099, 2013 u In't Veld, J. "Fiscal consolidations and spillovers in the euro area periphery and core", European Economic Papers, Nru 506.

[11] Ara "Cross-Border Spillovers in Confidence", Quarterly Report on the Euro Area, Volum 13, Nru 4, Diċembru 2014.

[12] Franza, l-Irlanda, Malta, il-Portugall, is-Slovenja, Spanja, il-Greċja u Ċipru

[13] L-aġġustament strutturali aggregat jista’ jitqies biss bħala spjegazzjoni f’dan ir-rigward, peress li jonqos milli jirrifletti differenzi importanti bejn l-Istati Membri rigward ir-rekwiżiti tal-Patt ta' Stabbiltà u Tkabbir, li huma s-suġġett tal-valutazzjonijiet speċifiċi għal kull pajjiż tal-Kummissjoni. Barra minn hekk, kull konklużjoni dwar l-isforz ġenerali għall-konsolidazzjoni bbażata fuq il-bidla fil-bilanċ strutturali għandha tiġi kwalifikata, billi l-bilanċ strutturali jista’ mhux dejjem jagħti stampa preċiża fl-isforz fiskali sottostanti minħabba, pereżempju, reazzjoni inużwali mid-dħul għat-tkabbir ekonomiku.

[14] Ara Vandierendonck, C., "Public spending reviews: design, conduct, implementation", European Economy Economic Papers Nru 525, Lulju 2014

[15] Id-Direttiva tal-Kunsill 2011/85/UE tat-8 ta’ Novembru 2011 dwar ir-rekwiżiti għal oqfsa baġitarji tal-Istati Membri

[16] Ir-Regolament (UE) Nru 473/2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-Żona tal-Euro.

[17] Il-Patt Fiskali huwa l-kapitolu fiskali tat-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja (TSKG).